173 premis makanan tawar Menu Rahmah di Perak

IPOH, 8 Mac- Sebanyak 173 premis kedai makanan di Perak telah menyertai program Menu Rahmah, sejak dilancarkan 31 Januari lepas.

Exco Perdagangan Dalam Negeri, Koperasi, Hal Ehwal Pengguna dan Kampung Baru Cina Perak, Woo Kah Leong yakin jumlah sebenar adalah lebih daripada itu.

Memandangkan terdapat peniaga yang memperkenalkan Menu Rahmah tidak berdaftar dengan Kementerian Perdagangan Dalam Negeri dan Kos Sara Hidup (KPDN) negeri.

"Saya rasa tentu akan ada pertambahan sebab saya sendiri tengok banyak peniaga yang mereka memperkenalkan Menu Rahmah tetapi tidak berdaftar dengan KPDN, ini saya nampak dengan mata sendiri di kawasan Teluk Intan, Taiping dan Ipoh .

"Dan saya rasa, 173 adalah info rasmi dan saya rasa di Perak ini sudah tentu lebih 200," katanya.

Beliau bercakap kepada pemberita pada Majlis Pelancaran Rahmah Raya Aeon Klebang, di sini hari ini.

Woo juga berkata, Menu Rahmah di Perak berkualiti, selain sesuai untuk semua golongan masyarakat.

Sementara itu, Pengarah KPDN Perak, Datuk Kamalludin Ismail memberitahu tiada aduan diterima daripada peniaga atau pelanggan melibatkan kualiti atau kuantiti Menu Rahmah, yang diperkenalkan di negeri itu.

"Buat masa ini di Perak kita tidak ada terima aduan daripada para peniaga dan pengguna yang mengatakan ambik kesempatan terhadap Menu Rahmah ini.

"Jadi kita belum ada terima sebarang aduan dari seluruh negeri Perak, jadi saya minta kalau ada yang kata kurang dari segi kualiti dan ambil kesempatan mohon dipanjangkan ke pihak KPDN," katanya.

Dalam pada itu, Kamalludin berkata pihaknya dalam perancangan untuk mewujudkan Bazar Ramadan Rahmah di Ipoh dengan kerjasama Majlis Bandaraya Ipoh (MBI), yang kini diperingkat mengenal pasti kawasan untuk program tersebut.


Pertukaran penjawat awam, dilaksana berpandukan undang-undang

KUALA LUMPUR, 8 Mac- Proses pertukaran dan pusingan kerja penjawat awam dilaksana berpandukan undang-undang berkaitan perkhidmatan awam.Ia selari dengan Peraturan-Peraturan Pegawai Awam (Pelantikan, Kenaikan Pangkat Dan Penamatan Perkhidmatan) 2012 dan Akta Fungsi-Fungsi Menteri 1969.Demikian penegasan Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Armizan Mohd Ali yang menempelak dakwaan kononnya wujud campur tangan terhadap pertukaran penjawat awam dalam pentadbiran Kerajaan Perpaduan.Beliau juga memaklumkan pertukaran penjawat awam adalah normal dan ia turut berlaku dalam pentadbiran kerajaan terdahulu."Untuk pertukaran dan pusingan kerja, Pangkat Jusa C dan ke atas, semasa pentadbiran Perdana Menteri (PM) Ketujuh (Tun Dr Mahathir Mohamad), berlaku 128 pertukaran."PM Kelapan (Tan Sri Muhyiddin Yassin) adalah 104, PM Kesembilan (Datuk Seri Ismail Sabri Yaakob) 92, dan kerajaan PM sekarang (Datuk Seri Anwar Ibrahim) setakat 28 Februari adalah 62. "Jadi tidak betul persepsi itu (pertukaran penjawat awam) hanya bersandarkan kepada pentadbiran kali ini," katanya.

Beliau menyatakan demikian pada sesi penggulungan usul Belanjawan 2023, di Dewan Rakyat.


China tawar moratorium hutang kepada Sri Lanka

COLOMBO, 8 Mac- Bank Eksport-Import China tidak akan mendapatkan pembayaran balik hutang segera kepada Sri Lanka untuk 2022 dan 2023.Menurut Reuters, rundingan mengenai "layanan hutang jangka sederhana dan panjang" akan dimuktamadkan dengan lebih spesifik dalam beberapa bulan akan datang.Tabung Kewangan Antarabangsa berkata, Sri Lanka telah memperoleh jaminan pembiayaan daripada China, India dan semua pemiutang dua hala utamanya dan menetapkan peringkat untuk kelulusan akhir bernilai $2.9 bilion untuk kepulauan itu pada 20 Mac.Sri Lanka berdepan krisis ekonomi terburuk dalam tempoh lebih tujuh dekad dan kekurangan dolar telah mengganggu import barangan keperluan.China menyatakan, "sokongan teguhnya kepada Sri Lanka melalui pemulihan hutang", tulis EXIM Bank kepada kerajaan Sri Lanka pada 6 Mac."Anda tidak perlu membayar balik prinsipal dan faedah daripada pinjaman bank dalam tempoh yang dinyatakan, ia bagi melegakan tekanan pembayaran balik hutang jangka pendek," kata naib presiden bank itu, Zhang Wencai, dalam surat itu."Sementara itu, kami ingin mempercepatkan proses rundingan dengan pihak anda mengenai tempoh hutang jangka sederhana dan panjang dengan tujuan untuk memuktamadkan butiran pembayaran hutang dalam beberapa bulan akan datang. Kami akan berusaha sebaik mungkin untuk menyumbang kepada kemampanan hutang Sri Lanka."Menurut data IMF, menjelang akhir 2020, Sri Lanka berhutang kepada EXIM $2.83 bilion, atau 3.5% daripada hutang luar negerinya. Secara keseluruhan, Sri Lanka berhutang kepada pemberi pinjaman China bernilai $7.4 bilion, atau hampir satu perlima daripada hutang luar negeri awamnya.Pengiraan itu merupakan Inisiatif Penyelidikan Afrika China.Dalam surat itu China turut menambah untuk menyeru "pemiutang komersial bagi memberikan layanan hutang yang sama, dan menggalakkan pemiutang pelbagai hala untuk melakukan yang terbaik."- REUTERS

(Polis lepas gas pemedih mata semasa protes tuntut perubahan sistem pemerintahan/REUTERS)


Fokus bangunkan tiga daerah termiskin di Sabah

KOTA KINABALU, 8 Mac- Usaha mengeluarkan tiga daerah termiskin di Sabah melibatkan daerah Pitas, Kota Marudu dan Tongod merupakan antara fokus Kementerian Kemajuan Desa dan Wilayah (KKDW).Timbalan Perdana Menteri, Datuk Seri Dr Ahmad Zahid Hamidi menjelaskan ia bakal dilaksana menerusi penyediaan projek-projek desa, prasarana serta kemudahan lain. Perbincangan bersama dengan Kementerian Ekonomi serta Kementerian Kewangan dilaksana bagi merealisasikan hasrat Sabah, selain Jawatankuasa Teknikal yang diketuai Setiausaha Kerajaan Negeri, Datuk Seri Safar Untong. "Ini adalah satu 'game changes' yang baharu oleh kerajaan negeri dan kami di KKDW pastinya akan melaksanakan melalui perbincangan yang kami akan adakan dengan Kementerian Ekonomi dan Kementerian Kewangan bagi merealisasikan hasrat kerajaan negeri, untuk memfokuskan ketiga-tiga daerah ini keluar daripada kelompok daerah miskin tegar atau antara daerah termiskin di Sabah," katanya.

(Datuk Seri Dr Ahmad Zahid Hamidi)

Beliau yang juga Menteri KKDW berkata demikian pada sidang media selepas mempengerusikan Mesyuarat Penyelarasan KKDW Bersama Kerajaan Negeri Sabah 2023, di sini hari ini. Mesyuarat turut membincangkan usaha mewujudkan estet padi di Sabah untuk memenuhi keperluan tempatan dan domestik, sekali gus sebagai stok bekalan makanan apabila diperlukan.


Lebih 40,000 penduduk terjejas banjir di Johor

JOHOR, 8 Mac- Jumlah penduduk terjejas banjir di Johor seramai 42,851 orang, setakat pukul 8.00 malam. Jumlah itu melibatkan 12,083 keluarga yang masih berada di 186 pusat pemindahan sementara (PPS) di tujuh daerah negeri itu.  Jawatankuasa Pengurusan Bencana Negeri (JPBN) berkata Batu Pahat kini merekodkan jumlah penduduk terjejas paling ramai iaitu 32,312 orang daripada 8,986 keluarga yang berada di 100 PPS.  "Diikuti Muar, 4,151 penduduk di 21 PPS, Tangkak 2,499 orang di 21 PPS dan Segamat 1,512 orang di 27 PPS. "Daerah lain terjejas ialah Mersing, Kluang dan Kota Tinggi," katanya menerusi kenyataan.Katanya, sembilan sungai di tiga daerah iaitu Segamat, Muar dan Batu Pahat diletakkan bawah kategori paras air berbahaya.  Sebanyak 52 laluan dan susur masih ditutup untuk semua jenis kenderaan antaranya Jalan Johor Bahru-Seremban, Jalan Paloh, Jalan Parit Yong Peng-Muar dan Jalan Parit Warijo, Batu Pahat.


Malaysia berpotensi jadi Harimau Digital Asia

KUALA LUMPUR, 8 Mac- Malaysia berpotensi menjadi Harimau Digital di Asia dengan adanya kemudahan komunikasi dan digital yang canggih.Menteri Komunikasi dan Digital (KKD), Fahmi Fadzil optimis ia akan memberi keyakinan kepada pelabur dengan kestabilan politik ketika ini untuk memilih Malaysia sebagai destinasi pelaburan sesuai."Kita lihat sekarang ini banyak syarikat yang telah memilih Malaysia sebagai pusat pemprosesan data seperti di Johor, Kuala Lumpur, Cyberjaya dan Pulau Pinang. "Trend ini meningkat...banyak syarikat lihat Malaysia destinasi tepat untuk mereka," katanya.

(Menteri Komunikasi dan Digital, Fahmi Fadzil)

Beliau ditemui selepas menghadiri Invest Malaysia 2023 anjuran Bursa Malaysia dan Maybank, di sini hari ini.Tambah Fahmi, kemasukan pelaburan juga memberi suntikan positif kepada ekonomi negara dengan mewujudkan banyak peluang pekerjaan yang akan menjadikan Malaysia sebagai Harimau Digital di Asia.Misalnya, keputusan Amazon Web Service dengan pelaburan RM25.5 bilion di Malaysia turut memberi keyakinan kepada pelabur.Beliau juga yakin KKD dan agensi berkaitan akan mempercepatkan matlamatnya dengan memastikan beberapa perkara asas dilaksanakan segera untuk mencapai realiti itu.

Liputan rangkaian 5G dicapai lebih awalMengenai perkembangan terkini capaian rangkaian 5G, Fahmi berkata sasaran meliputi 80 peratus kawasan berpenduduk dan tawaran harga berpatutan kepada rakyat dijangka dapat dicapai lebih awal.Ia dengan kerjasama Suruhanjaya Komunikasi dan Multimedia Malaysia (MCMC) dan semua syarikat telekomunikasi."Setakat hujung Januari, berdasarkan maklumat MCMC kita sudah capai lebih 50 peratus. Ini satu perkembangan yang positif tetapi memang dari segi teknikal daripada 50 peratus naik ke 80 peratus ada banyak cabaran. "Saya percaya dengan kerjasama semua syarikat telco kita dapat capai 80 peratus sebelum hujung 2023, atau selewat-selewatnya 2023," katanya.


Dua ditahan terlibat aktiviti dadah

KAMUNTING, 8 Mac- Dua individu ditahan selepas dipercayai terlibat dalam aktiviti pengedaran dadah di sini semalam.Sebanyak 14,000 pil yaba dengan anggaran berat 1.425 kilogram bernilai RM280,000 berjaya dirampas menerusi serbuan yang dijalankan di sebuah kediaman pada pukul 11.10 malam.  Ketua Polis Perak, Datuk Sri Mohd Yusri Hassan Basri memaklumkan, salah seorang suspek yang ditahan didapati positif dadah jenis methamphetamine."Kedua-dua mereka mempunyai rekod kesalahan lampau bersabitkan kes jenayah.  "Kesemua dadah dipercayai untuk pasaran tempatan dan boleh digunakan oleh 14,000 penagih."Polis turut menyita dua buah kenderaan dan jumlah keseluruhan rampasan dadah bersama harta sebanyak RM383,500."Suspek direman tujuh hari bermula hari ini hingga 14 Mac dan kes disiasat di bawah seksyen 39B Akta Dadah Berbahaya 1952," katanya menerusi kenyataan.


HSR boleh diteruskan selagi tidak dibiayai kerajaan

KUALA LUMPUR, 8 Mac- Malaysia mengambil sikap terbuka kepada sebarang cadangan, mengembalikan pelaksanaan projek Kereta Api Kelajuan Tinggi (HSR) Kuala Lumpur-Singapura. Menteri Pengangkutan, Anthony Loke berkata, ia selagi tidak melibatkan pembiayaan oleh kerajaan. "Kerajaan mengalu-alukan sebarang cadangan pihak swasta yang berhasrat meneruskan projek mega itu."Bagaimanapun, setakat ini kerajaan belum menerima sebarang cadangan tertentu atau menyeluruh daripada pihak swasta mengenainya."Tidak ada tempoh waktu ditetapkan untuk projek berkenaan, kerana cadangan pelaksanaan telah dibatalkan kerajaan pimpinan Tan Sri Muhyiddin Yassin, sebelum ini," katanya kepada pemberita di sini.


Peruntukan RM1 juta untuk Tabung KASIH Rahmah Wanita - PM

KUALA LUMPUR, 8 Mac- Perdana Menteri Datuk Seri Anwar Ibrahim meluluskan permulaan peruntukan RM1 juta untuk Tabung KASIH Rahmah Wanita di bawah Kementerian Pembangunan Wanita Keluarga dan Masyarakat.  Jelasnya, tabung itu bagi membantu golongan wanita yang dalam keadaan terdesak termasuk mangsa keganasan rumah tangga dan wanita yang diabaikan oleh ahli keluarga sebelum dibantu Jabatan Kebajikan Masyarakat dan Pusat Zakat.

(Perdana Menteri Datuk Seri Anwar Ibrahim)

"Tabung Kasih Rahmah Wanita ini yang dicadangkan kementerian, maka saya akan...ini termasuk beberapa isu tertentu khusus yang mendesak yang tidak masuk dalam KASIH (tema Sambutan Hari Wanita Antarabangsa 2023)."Kementerian mohon supaya kita sediakan wang peruntukan kecil permulaan supaya dapat diberikan bantuan segera."Saya luluskan RM1 juta untuk tujuan tersebut,"katanya ketika berucap sempena sambutan Hari Wanita Peringkat Antarabangsa 2023, di ibu negara, hari ini. Turut hadir Datuk Seri Dr Wan Azizah Wan Ismail, Menteri Pembangunan Wanita, Keluarga dan Masyarakat, Datuk Seri Nancy Shukri bersama timbalan menterinya, Aiman Athirah Sabu dan Menteri Pendidikan, Fadhlina Sidek.Menurut Anwar, pelaksanaan tabung itu diharap dapat menggalakkan lebih banyak pihak melaksanakan tanggungjawab sosial korporat sekali gus lebih banyak program pemerkasaan wanita dapat ditambah baik.

Perdana Menteri turut bersetuju memberikan peruntukan permulaan sebanyak RM500,000 kepada Institut Sosial Malaysia (ISM) di bawah Kementerian Pembangunan Wanita, Keluarga dan Masyarakat.


Kerjaan negeri Melaka kaji keperluan tambah JPKK

MELAKA, 8 Mac- Kerajaan Negeri Melaka sedang mengkaji keperluan untuk menambah Jawatankuasa Pembangunan dan Keselamatan Kampung (JPKK) di negeri itu.  Ketua Menteri, Datuk Seri Sulaiman Md Ali berkata, keperluannya dalam usaha melancarkan tadbir urus dan membantu masyarakat dengan lebih berkesan.

(Ketua Menteri, Datuk Seri Sulaiman Md Ali)

Jelasnya JPKK juga berperanan dalam membantu kerajaan negeri menyampaikan maklumat, dasar dan polisi kerajaan kepada masyarakat.  “Yang itu ada lagi JPKK yang itu sedang kita kaji dan kita juga usulkan pada kerajaan persekutuan untuk dapatkan kelulusan sebab, elaun diorang sebahagiannya diberikan oleh kerajaan persekutuan sebahagian kerajaan negeri apabila berlaku penambahan ini sudah pasti ada implikasi kewangan kita bagi pada mereka yang benar memerlukan” katanya kepada pemberita selepas menyempurnakan program tadbir urus berkesan dan taklimat insurans JPKK dan sidang Melaka di Bukit Palah.  Ketika ini di Melaka terdapat sebanyak 316 JPKK merangkumi 4,108 individu termasuk Pengerusi, Setiausaha dan ahli jawatankuasa.  Manakala sidang pula seramai 301 orang.


Peranan wanita dalam kerjaya perlu ditingkatkan- PM

KUALA LUMPUR, 8 Mac- Perdana Menteri, Datuk Seri Anwar Ibrahim mahu Syarikat Pelaburan Berkaitan Kerajaan (GLIC) dan Syarikat Berkaitan Kerajaan (GLC) memberi ruang kepada wanita dalam peluang kerjaya dan kenaikan pangkat selepas ini. Anwar berkata beliau mahukan perubahan yang memaparkan kemajuan nyata dalam meningkatkan peranan wanita. "Saya mahu semua GLC, GLIC mengambil perhatian. "Semua pelantikan baharu dalam GLC, GLIC, peluang-peluang kenaikan pangkat."Saya mahu sesuatu perubahan dan semestinya mereka yang layak dipilih agar peranan wanita dapat ditingkatkan," katanya kepada pemberita pada Majlis Sambutan Hari Wanita Antarabangsa 2023.Jelas Anwar, berdasarkan laporan Suruhanjaya Sekuriti Malaysia, peratusan wanita sebagai Ahli Lembaga Pengarah di syarikat sektor swasta hanya 29 peratus sehingga 31 Disember 2022. Sektor kerajaan pula menyaksikan peratusan wanita di peringkat pembuat keputusan menunjukkan kemajuan, walaupun terdapat ruang untuk diperbaiki.


Pesara tentera sertai projek rintis tanaman cili

MARANG, 8 Mac- Seorang bekas tentera, Mohd Azizul Zambri, 40 tahun menjadikan projek tanaman cili merah yang diusahakan secara fertigasi sebagai projek perintis di Kampung Pantai Ali, Marang. Projek yang baru dilaksanakan akhir tahun lalu itu diharap dapat membantu mengubah landskap kehidupannya.Menurut Azizul, bermodalkan RM40,000 sebanyak seribu polibeg digunakan sebagai permulaan di atas tanah terbiar di kawasan kampungnya.  Hasil pertama projek ini dijangka dapat dituai menjelang pertengahan bulan depan dengan anggaran sekitar dua kilogram sepokok.  Beliau memilih tanaman cili secara fertigasi kerana tempoh tuaian yang singkat dan mampu memberi pulangan lumayan.  Ia dijangka dapat mengeluarkan hasil sehingga empat kali ganda dalam tempoh 10 bulan.  "Yang paling orang cakap rumit penjagaan tapi saya cabar diri hendak buat dan saya sudah rasa sudah cabaran itu. Memang mencabar tapi hendak buat kena ada berani dan modal," kata Azizul.  "Pasaran memang untuk Terengganu. Macam kita tengok sekarang harga banyak main peranan. Daripada peraih kita kena faham baja mahal, lepas itu perlu ada modal untuk kos yang ditanggung sehingga hasil dapat dituai, " kata seorang lagi peserta projek cili, Hazim Fakhri Mohamud. Pengarah Pertanian Negeri, Datuk Zulkepli Amin Mat Jusoh berkata usaha petani muda ini dapat memajukan industri agromakanan negeri ini.  "Apa yang berlaku di Terengganu sekarang, mereka hasilkan cili satu polibeg cili sehingga lebih 10 kilogram. Inilah saya kata kalau boleh kita kekalkan pertumbuhan cili ini sehingga tahap empat. Tempoh untuk sampai ke tahap empat stage 3-4, ambil masa 10 bulan," menurut Zulkepli Amin.

(Datuk Zulkepli Amin menyeru petani di Terengganu agar menyertai Program Ladang Kontrak bawahFAMA bagi menjamin pasaran dan meningkatkan pendapatan pengeluar)

Walaupun sektor agromakanan turut berdepan dengan pelbagai cabaran khususnya pascapandemik COVID-19, namun industri tersebut sentiasa diberi keutamaan oleh kerajaan

bagi memastikan jaminan bekalan makanan negara kekal utuh. Ini termasuk menyediakan peruntukan dalam Belanjawan 2023 untuk pembangunan, tanaman jangka pendek dan panjang melibatkan lebih RM6 juta di negeri ini."Jabatan Pertanian akan buat perolehan membeli barang input seperti baja dan sistem pengairan. Mana-mana peserta tak cukup kelengkapan, inilah peranan pegawai kita berbincang dengan peserta apa yang kita boleh bantu," tambah beliau.  Zulkepli turut menyeru petani di Terengganu agar menyertai Program Ladang Kontrak bawah FAMA bagi menjamin pasaran dan meningkatkan pendapatan pengeluar. Ketika ini cili merah dijual pada harga RM12 sekilogram.


Suspek curi kenderaan lama dan terbiar berjaya ditahan

PETALING JAYA, 8 Mac- Seorang suspek warga tempatan berusia 33 tahun berjaya ditahan disyaki mencuri kenderaan lama dan terbiar di tempat parkir kenderaan di sekitar daerah ini khususnya menyasarkan perumahan di Taman Medan pada Sabtu lalu.Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata suspek ditahan sepasukan polis Cawangan D4 Ibu Pejabat Polis Daerah (IPD) Petaling Jaya, di tapak parkir lori berdekatan Taman Medan, Petaling Jaya ketika sedang mengangkat komponen kenderaan ke dalam sebuah lori.

(Ketua Polis Daerah Petaling Jaya, Asisten Komisioner Mohamad Fakhrudin Abdul Hamid)

Tangkapan dibuat keatas suspek dan pihak polis merampas sebuah motolori jenis Mitsubishi serta beberapa peralatan memotong komponen kenderaan termasuk beberapa komponen kenderaan yang telah dileraikan.  "Hasil pemeriksaan lanjut terhadap no. enjin serta no. chasis kenderaan yang telah dileraikan tersebut mendapati kedua-dua komponen kenderaan tersebut telah diganggu dan tidak sempurna. Modus operandi yang di gunakan suspek adalah memotong serta meleraikan kenderaan jenis lama yang ditinggalkan terlalu lama di kawasan Taman Medan. Suspek juga gagal memberikan keterangan berkaitan kenderaan yang telah dileraikan serta gagal menyerahkan sebarang dokumen berkaitan kenderaan yang telah dileraikan tersebut," katanya kepada media hari ini.Semakan rekod jenayah lampau mendapati suspek mempunyai enam rekod lampau berkaitan dadah dan kes disiasat mengikut Seksyen 29 (1) Akta Kesalahan Kecil 1955.Dalam tempoh kajian dari Januari hingga Februari 2023, sebanyak sepuluh kes di laporkan hilang melibatkan kenderaan yang di parkir di tempat awam dalam tempoh jangka masa yang lama.Asisten Komisioner Mohamad Fakhrudin berkata demikian pada sidang media tangkapan jenayah di IPD Petaling Jaya.


Banjir di tiga negeri semakin pulih

KUALA LUMPUR, 8 Mac- Situasi banjir di Johor, Melaka dan Pahang semakin pulih.Kesemua negeri berkenaan akan memasuki fasa pasca banjir dalam masa terdekat.Berikutan itu, Agensi Pengurusan Bencana Negara (NADMA) mengalu-alukan kerjasama daripada Badan Bukan Kerajaan (NGO) dan agensi-agensi kerajaan negeri lain yang tidak terlibat dengan banjir bagi memastikan kerja pasca banjir berjalan lancar.Ketua Pengarahnya, Datuk Khairul Shahril Idrus memberitahu NADMA serta kerajaan negeri kini telah mula memberi perhatian kepada program pasca banjir.Hal ini termasuk membaik pulih infrastruktur yang rosak serta pengurusan sisa pepejal."Walaupun situasi banjir dilaporkan semakin baik, peningkatan jumlah penduduk terkesan, yang ditempatkan di pusat pemindahan sementara (PPS) adalah disebabkan aliran air dari hulu ke hilir," katanya kepada pemberita di sini.


Peragut menyamar sebagai pekerja e-hailing ditangkap

PETALING JAYA, 8 Mac- Taktik seorang penganggur berusia 25 tahun, menyamar sebagai pekerja e-hailing ketika meragut terbongkar selepas ditahan di kawasan perumahan di Jalan Gasing, 22 Februari lalu.Tangkapan dibuat selepas pihak polis menerima laporan daripada seorang lelaki memaklumkan telefon bimbit miliknya diragut ketika berjalan kaki melintas jalan di Seksyen 13, pada 21 Februari lalu.

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata hasil siasatan mendapati suspek mengaku terlibat dalam kes itu dan telah menjual telefon bimbit milik mangsa kepada rakan sepenjenayah yang masih bebas.  "Bertindak atas maklumat tersebut, pada 22 Februari , pada pukul 9.00 malam, tangkapan susulan telah dibuat ke atas seorang lelaki warga tempatan berumur 32 tahun di kampung pantai dalam, kuala lumpur serta telah merampas satu unit telefon bimbit jenama Iphone yang disyaki kepunyaan mangsa. Kes disiasat dibawah seksyen 392 kanun keseksaan. Semakan rekod lampau terhadap kedua-dua suspek mendapati suspek pertama mempunyai tiga rekod lampau berkaitan samun dan curi kenderaan manakala suspek kedua mempunyai satu rekod lampau berkaitan dadah,"katanya dalam sidang media hari ini.Hasil tangkapan ini, pihak polis telah berjaya menyelesaikan dua kes ragut jalanan di sekitar daerah Petaling Jaya.Asisten Komisioner Mohamad Fakhrudin berkata demikian pada sidang media tangkapan jenayah di IPD Petaling Jaya.


Pengambilan dos penggalak meningkat, belum memuaskan

KUALA LUMPUR, 8 Mac- Pengambilan dos penggalak vaksin COVID-19 di Malaysia meningkat sedikit, tetapi jumlahnya masih belum memuaskan.Menteri Kesihatan, Dr Zaliha Mustafa berkata untuk dos penggalak pertama, kadar pengambilan terkini mencecah lebih 50 peratus berbanding 49.9 peratus sebelum ini.Manakala dos penggalak kedua pula, bertambah daripada 1.9 peratus kepada 2.2 peratus."Sebagai langkah berterusan untuk mengalakkan lebih ramai penduduk Malaysia mengambil dos penggalak, Kementerian Kesihatan (KKM) telah mengambil beberapa langkah antaranya boleh membuat tempahan janji temu melalui aplikasi Mysejahtera dan mereka boleh bebas memilih tarikh ataupun masa untuk disuntik jenis vaksin dikehendaki."Kita menawarkan perkhidmatan dos penggalak secara walk-in atau jumpa terus kepada golongan berisiko tinggi," katanya dalam sesi soal jawab di Dewan Rakyat.

Mengenai jangkitan COVID-19 pula, Dr Zaliha berkata situasinya stabil dalam tempoh sebulan pertama tahun ini.Trend kes harian yang dilapor pula mencatat penurunan.


Hadi didakwa sanggah titah sultan

KUALA TERENGGANU, 8 Mac-Polis Diraja Malaysia (PDRM) digesa melakukan siasatan berhubung kenyataan Presiden PAS, Tan Sri Abdul Hadi Awang yang didakwa menyanggah titah sultan Terengganu melarang ahli politik menyampaikan ceramah dan kuliah di masjid serta surau di seluruh negeri itu.  Pengerusi Pakatan Harapan Terengganu, Datuk Raja Kamarul Bahrin Shah Raja Ahmad berkata Ahli Parlimen Marang itu sepatutnya akur dengan arahan Majlis Islam dan Adat Istiadat Melayu Terengganu (MAIDAM) yang dikeluarkan pada 2 Mac lalu. Arahan yang dikeluarkan majlis berkenaan jelas melarang ahli politik menyampaikan kuliah di masjid dan surau demi mengelakkan institusi suci umat Islam itu dicemari unsur politik kepartian. "Ini adalah situasi yang membimbangkan dan saya dengan ini memohon pihak polis membuka siasatan untuk memberi satu gambaran yang sebaiknya," katanya selepas membuat laporan polis di Ibu Pejabat Polis Daerah Kuala Terengganu.  Raja Kamarul Bahrin Shah turut mendakwa Abdul Hadi akan terus menyampaikan kuliah tersebut seperti biasa selepas ini.


KUALA LUMPUR, 8 Mac- Malaysia mencatat sejumlah RM264.6 bilion pelaburan diluluskan pada 2022. Nilai itu merangkumi 4,454 projek melibatkan sektor perkilangan, perkhidmatan dan utama.Pelaksanaan projek pelaburan berkenaan berpotensi mewujudkan lebih 140,370 pekerjaan baharu.Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz berkata nilai pelaburan tahunan tersebut juga kedua tertinggi dalam sejarah dan bukti keupayaan Malaysia sebagai destinasi pelaburan pilihan."Pelaburan perlu dilihat secara holistik tanpa mengira negeri. Yang penting, fokus Malaysia adalah untuk mempermudah pelaburan dan mempercepat proses pelaburan. Itu yang utama," kata beliau. Pelaburan langsung asing (FDI) tertinggi direkodkan China, dengan nilai pelaburan RM55.4 bilion manakala di peringkat domestik, Johor mencatat jumlah tertinggi dengan sejumlah RM70.6 bilion pelaburan diluluskan.

(Tengku Datuk Seri Zafrul berkata Malaysia raih pelaburan RM264.6 bilion pada 2022)


Lebih 1,000 premis makanan tawar Menu Rahmah

KUALA LUMPUR, 8 Mac- Sebanyak 1,152 buah premis makanan terlibat menawarkan Menu Rahmah bagi menyokong seruan kerajaan.Ini termasuk penyertaan syarikat berjenama besar, McDonald's Malaysia yang turut menawarkan tiga pilihan Menu Rahmah yang berharga RM5.00. Menurut Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub, ia bukan sahaja usaha membantu meringankan beban golongan memerlukan malah turut memberi kepelbagaian pilihan menu kepada rakyat.

(Menteri Perdagangan Dalam Negeri dan Kos Sara Hidup, Datuk Seri Salahuddin Ayub)

"Kita dapat melihat sekarang ini rakyat punya pilihan sama ada mereka mahu makan menu yang pelbagai bermula dengan nasi atau pun ada konsep atau pakej roti canai, ada tomyam ada berkonsepkan nasi kandar dan akhirnya rakyat ada menu burger dan seumpamanya", katanya.Beliau berkata demikian dalam sidang media selepas pelancaran Menu Rahmah McDonald's di Kuala Lumpur. Tambahnya, dengan penyertaan tersebut juga sekali gus menyangkal tohmahan makanan yang disajikan tidak berkhasiat dan berkelas rendah. "Kurang dari seminggu sudah ada dua hingga tiga lagi syarikat jenama besar menunjukkan komitmen dalam inisiatif berkenaan", katanya.


26 bank setuju beri moratorium

JOHOR BAHRU, 8 Mac- Sebanyak 26 buah bank bersetuju memberikan moratorium kepada penduduk terjejas banjir di Johor.  Menteri Besar, Datuk Onn Hafiz Ghazi berkata kesediaan bank itu memberikan kelegaan kepada penduduk terjejas membina semula kehidupan.Kerajaan Johor turut menzahirkan penghargaan kepada Perdana Menteri, Datuk Seri Anwar Ibrahim berhubung perkara tersebut.  "Alhamdulillah, hampir 26 bank bersetuju untuk moratorium dan kami berterima kasih kepada Perdana Menteri, Datuk Seri Anwar Ibrahim yang telah menjawab di Sidang Dewang Rakyat tentang arahan supaya semua bank membantu rakyat yang terjejas akibat banjir," katanya.

Beliau berkata demikian selepas melancarkan misi pasca banjir, di sini hari ini. Seramai 230 orang sukarelawan dihantar ke daerah-daerah terjejas bagi operasi dan persediaan pasca banjir.


Agong titah buat satu kajian ganti jambatan bailey

PAHANG, 8 Mac- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan satu kajian perlu dibuat bagi menggantikan jambatan bailey di jalan utama Felda Selancar dan Perwira Jaya di Rompin.  Titah baginda, kajian pembinaan seperti jalan baharu perlu dirancang bagi melancarkan semua jenis kenderaan untuk melalui jalan tersebut.

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bersamaPemangku Raja Pahang, Tengku Hassanal Ibrahim Alam Shah)

Titah baginda, jambatan bailey yang telah siap itu hanya boleh dilalui kenderaan ringan, dan menyukarkan pergerakan kenderaan yang melebihi muatan 40 tan untuk melalui jalan tersebut.  "Dalam pada itu saya juga hendak mengucapkan terima kasih kepada pihak JKR dan pihak ATM yang mana telah dapat melaksanakan pembinaan jambatan bailey bridge di Selancar dan saya harap semua pihak dapat mengguna jambatan ini dengan sebaik yang mungkin, mudah-mudahan ia juga dapat memberi sedikit sebanyak keselesaan buat sementara ini, dalam pada itu saya juga berharap satu kajian juga perlu dibuat supaya setelah keadaan sudah mengizinkan jalan yang dilalui disitu perlu dibuat semula dibina semula supaya jalan ini dapat diteruskan seperti jalan biasa, kerana bailey bridge ini akan sekat perjalanan atau kelancaran perjalanan kereta dan lori," titah baginda.Baginda dalam pada itu turut merakamkan penghargaan kepada semua yang terlibat membantu penduduk terjejas banjir, termasuk agensi penyelamat dan Badan Bukan Kerajaan (NGO).  Baginda bertitah demikian ketika berkenan melawat Pusat Pemindahan Sementara (PPS) di Sekolah Kebangsaan Leban Chondong, Rompin.  Baginda dalam itu turut berharap pihak terlibat yang menguruskan PPS supaya menyediakan makanan yang bersih serta mencukupi kepada penduduk terjejas, sekali gus memastikan PPS berada dalam keadaan baik.  Pada kunjungan itu, Baginda turut berkenan mengurniakan sumbangan kepada penduduk terjejas banjir.  Turut berkenan berangkat ke majlis itu, Pemangku Raja Pahang, Tengku Hassanal Ibrahim Alam Shah.


Guna teknologi moden, usaha remajakan sektor pertanian

PORT DICKSON, 8 Mac- Penggunaan teknologi moden yang komited dalam bidang pertanian mampu meningkatkan hasil tuaian selain menarik minat golongan muda menceburi bidang itu.  Menurut Timbalan Menteri Pertanian dan Keterjaminan Makanan (KPKM), Chan Foong Hin, bidang kejuruteraan pertanian mampu mengubah persepsi golongan muda yang tidak berminat menggunakan kaedah pertanian lama.  Negara kini sudah mempunyai teknologi dalam bidang pertanian, namun berhadapan cabaran untuk memastikan adaptasi teknologi tersebut dalamkalangan pemain industri.  "Salah satu hala tuju kita pada tahun ini adalah kita akan tekankan isu meremajakan sektor pertanian. Ia kerana kita sekarang ini mengalami cabaran dimana pesawah dan petani terdiri daripada golongan berusia.Maka, usaha untuk kita meremajakan industri ini amat penting, dengan penggunaan dan adaptasi teknologi moden menjadi satu tarikan dan perhatian anak muda untuk menceburi bidang pertanian," kata Foong Hin kepada pemberita dalam sidang media Majlis Perasmian Konvensyen Kebangsaan Kejuruteraan Pertanian dan Makanan (NAFEC) 2023, di sini.

(Timbalan Menteri Pertanian dan Keterjaminan Makanan (KPKM), Chan Foong Hin menerima taklimatdaripada peserta konvensyen hari ini)

Penganjuran program itu adalah selaras dengan teras utama Dasar Agromakanan Negara 2021-2030 (DAN 2.0) yang menekankan kepentinganpenerapan teknologi Revolusi Perindustrian Keempat (4IR) melalui pemodenan danpertanian pintar bagi meningkatkan produktiviti hasil pertanian negara.


Banjir: Petani, penternak terjejas akan dibantu

PORT DICKSON, 8 Mac- Kerajaan sedang menilai dan mengenal pasti kerosakan serta jumlah kerugian dialami petani dan peternak di Johor akibat banjir.Timbalan Menteri Pertanian dan Keterjaminan Makanan, Chan Foong Hin berkata ia bagi memastikan mereka yang terjejas menerima bantuan sewajarnya selepas proses penilaian dilakukan. "Sekarang ini melalui pelbagai agensi kita akan mendapatkan bancian yang betul untuk menentukan jumlah pampasan yang boleh ditawarkan kepada mereka yang terjejas," katanya kepada pemberita selepas merasmikan Konvensyen Kebangsaan Kejuruteraan Pertanian Dan Makanan (NAFEC) 2023 di sini.  Sementara itu, Ketua Pengarah Agensi Pengurusan Bencana Negara (NADMA), Datuk Khairul Shahril Idrus melaporkan situasi banjir di Johor, Melaka dan Pahang semakin pulih dan akan memasuki fasa pasca banjir dalam masa terdekat.  Lebih 43,000 penduduk terjejas banjir di negeri berkenaan masih ditempatkan di Pusat Pemindahan Sementara (PPS).Batu Pahat menjadi daerah paling teruk terjejas iaitu melebihi 27,800 penduduk terjejas banjir.


PATI bayar RM6,000 hingga RM7,000 untuk masuk Malaysia

KOTA BHARU, 8 Mac- Cubaan tiga lelaki yang menjadi penghantar 'transporter' dengan menerima upah RM150 hingga RM250 untuk menyeludup 15 pendatang asing tanpa izin (PATI) menjerat diri apabila ditahan anggota Jabatan Imigresen Malaysia (JIM) menerusi Ops Gelombang DUA, awal pagi tadi Ketua Pengarah Imigresen, Datuk Sri Khairul Dzaimee Daud berkata, penahanan itu dilakukan di sekitar kawasan Jeli dan Gua Musang, Kelantan oleh Bahagian Perisikan dan Operasi Khas Ibu Pejabat Imigresen Putrajaya, dan dibantu oleh JIM Negeri Kelantan.

(Kereta yang digunakan sebagai penghantar 'transporter' PATI)

Menurut beliau, hasil siasatan, kesemua suspek warga tempatan berusia antara 39 hingga 60 tahun itu bertindak sebagai penghantar 'transporter' bagi kemasukan 12 lelaki dan 3 perempuan PATI warganegara Indonesia Dalam pada itu jelas beliau, modus operandi sindiket terbabit adalah dipercayai masuk melalui udara ke Thailand daripada Indonesia dan menyeludup melintasi sempadan Malaysia-Thailand Sungai Golok sebelumdipindahkan dengan tiga buah kenderaan ke rumah penampungan.Kesemua migran berusia antara 24 hingga 54 tahun itu, terbabit akan dibawa ke destinasi tertentu di luar Kelantan seperti Lembah Klang, Melaka, Pulau Pinang dan Johor Bahru untuk bekerja secara tidak sah di mana PATI wanita dipercayai bekerja sebagai tukang urut atau menawarkan perkhidmatan seks. Beliau menerusi satu kenyataan media hari ini berkata, hasil siasatan mendapati, sindiket yang dipercayai aktif sejak Mei tahun lalu itu mengenakan bayaran antara RM6,000 hingga RM7,000 bagi setiap PATI untuk masuk ke negara ini. Berdasarkan anggaran seramai 160 PATI sebulan yang dibawa masuk oleh sindiket terbabit dan kerajaan mengalami kerugian dengan anggaran RM1.7 juta dalam bentuk kutipan levi pekerja asing.Tiga orang lelaki tempatan terbabit, akan dihadapkan ke mahkamah untuk perintah tahanan reman di bawah Seksyen 117 Kanun Prosedur Jenayah bagi tujuan siasatan. Manakala, kesemua PATI ditangkap disyaki melakukan kesalahan dibawah Akta Imigresen 1959/63 dan Akta Pasport 1966 dan Akta Anti Pemerdagangan Orang dan Penyeludupan Migran (ATIPSOM) 2007.


Kerajaan terbuka bantu industri bermasalah- Rafizi

KUALA LUMPUR, 8 Mac- Kerajaan terbuka untuk membantu industri yang mengalami masalah dalam bentuk bantuan yang mengubah struktur industri itu.Menteri Ekonomi, Rafizi Ramli berkata ini berikutan, bantuan berbentuk subsidi tidak mampu menyelesaikan masalah sedia ada dalam industri. "Apabila harga gas naik mendadak sudah tentu kos mereka melonjak. Kerajaan lebih cenderung untuk membantu mereka menukar sumber tenaga daripada gas, contohnya kepada biojisim."Sebab itu, jika mahu membuat sendiri, mereka memerlukan sedikit sebanyak bantuan. Namun, bantuan atau diberikan kerajaan itu mengubah struktur dan operasi industri berkenaan supaya ia dapat menyelesaikan masalah yang sedia ada," katanya kepada pemberita selepas Program Invest Malaysia di sini.Sesi panel itu dikendalikan oleh Ketua Pegawai Eksekutif Bursa Malaysia Bhd, Datuk Muhamad Umar Swift.


216 pelajar terima Anugerah Yayasan Tuanku Syed Putra

PERLIS, 8 Mac- Seramai 216 pelajar telah menerima Anugerah Yayasan Tuanku Syed Putra (YTSP) Perlis yang mula diperkenalkan sejak tahun 1991 dan sehingga 2021. Anugerah tersebut  mendapat kerjasama erat Jabatan Pendidikan negeri bagi menghargai pencapaian setiap pelajar di sini.  Ia membabitkan anugerah cemerlang, anugerah kepujian dan anugerah khas.  Setiausaha Kehormat YTSP Perlis, Datuk Johari Mohd Darus berkata, pengiktirafan tersebut adalah sumbangan kecil yang berimpak besar kepada pelajar untuk terus mengekalkan momentum cemerlang dalam bidang akademik.

Anugerah yang diberikan ini dapat membantu meningkatkan motivasi pelajar di Perlis untuk sama-sama berusaha mencapai keputusan yang cemerlang sekali gus meningkatkan pencapaian Perlis sebagai sebuah negeri yang melahirkan pelajar berkualiti dan bermentaliti kelas pertama dalam segala tindakan.  Beliau memaklumkannya pada Majlis pengurniaan anugerah Yayasan Tuanku Syed Putra (YTSP) Perlis yang berlangsung di Kangar  Seramai 27 pelajar cemerlang Sijil Peperiksaan Malaysia (SPM) 2021 diraikan dalam Majlis pengurniaan anugerah Yayasan Tuanku Syed Putra (YTSP) Perlis.  Raja Muda Perlis, Tuanku Syed Faizuddin Putra Jamallullail merangkap Pengerusi YTSP Perlis dan Raja Puan Muda Perlis, Tuanku Hajah Lailatul Shahreen Akashah Khalil berkenan berangkat mengurniakan anugerah tersebut.  Dalam majlis tersebut, Nurhani Thaqifah Zulkifli dari Sekolah Menengah Kebangsaan (SMK) Derma dan Muhammad Danial Zainudin dari SMK Tuanku Lailatul Shahreen dikurniakan Anugerah Cemerlang YTSP Perlis.  Majlis tahun ini turut diperkenalkan Anugerah Tunas Harapan YTSP yang diberikan kepada Sharly Hakimy Hamdan yang cemerlang dalam Asian Youth Chess Player dan Muhammad Annas Farish Annas Shukhairy yang kini berada di ranking nombor 1 ‘Malaysia Junior Tennis Player'.


SC, Bursa Malaysia perkenal Rangka Kerja Pemindahan Pasaran LEAP

KUALA LUMPUR, 8 Mac- Suruhanjaya Sekuriti Malaysia (SC) dan Bursa Malaysia Berhad akan memperkenal Rangka Kerja Pemindahan Pasaran LEAP. Perdana Menteri, Datuk Seri Anwar Ibrahim memaklumkan rangka itu bagi syarikat yang berhijrah daripada Pasaran LEAP ke Pasaran ACE.Selain itu, Bursa Malaysia akan memperkenal 'Rangka Kerja Penasihat Diluluskan Diiktiraf' baharu yang akan mengembangkan kumpulan penasihat untuk Pasaran ACE."Bagi keperluan syarikat mengembangkan perniagaan mereka, saya sukacita mengumumkan SC bersama Bursa Malaysia akan memperkenal Rangka Kerja Pemindahan Pasaran LEAP ke Pasaran ACE.Pada masa sama, Bursa Malaysia akan memperkenal Rangka Kerja Penasihat Diluluskan Diiktiraf bagi memperluas kumpulan penasihat untuk pasaran ACE," kata Anwar dalam ucaptama Invest Malaysia di ibu negara. Rangka tersebut berikutan rungutan dalam kalangan pemegang saham firma tersenarai Pasaran LEAP yang menghadapi halangan untuk berhijrah ke Pasaran ACE.


Pelajar cemerlang SPM terima anugerah YTSP

KANGAR, 8 Mac- Seramai 27 pelajar cemerlang Sijil Peperiksaan Malaysia (SPM) 2021 diraikan dalam Majlis pengurniaan anugerah Yayasan Tuanku Syed Putra (YTSP) Perlis.Ia membabitkan anugerah cemerlang, anugerah kepujian dan anugerah khas.Setiausaha Kehormat YTSP Perlis, Datuk Johari Mohd Darus berkata, pengiktirafan tersebut adalah sumbangan kecil yang berimpak besar kepada pelajar untuk terus mengekalkan momentum cemerlang dalam bidang akademik.Anugerah YTSP mula diperkenalkan sejak tahun 1991 dan sehingga 2021, seramai 216 pelajar telah menerima anugerah tersebut yang mendapat kerjasama erat Jabatan Pendidikan negeri bagi menghargai pencapaian setiap pelajar.Anugerah yang diberikan ini dapat membantu meningkatkan motivasi pelajar di Perlis untuk sama-sama berusaha mencapai keputusan yang cemerlang sekali gus meningkatkan pencapaian Perlis sebagai sebuah negeri yang melahirkan pelajar berkualiti dan bermentaliti kelas pertama dalam segala tindakan.Beliau memaklumkannya pada Majlis Pengurniaan Anugerah Yayasan Tuanku Syed Putra (YTSP) Perlis yang berlangsung di sebuah hotel.Raja Muda Perlis, Tuanku Syed Faizuddin Putra Jamallullail merangkap Pengerusi YTSP Perlis dan Raja Puan Muda Perlis, Tuanku Hajah Lailatul Shahreen Akashah Khalil berkenan berangkat mengurniakan anugerah tersebut.

(Antara pelajar cemerlang SPM yang menerima anugerah)

Dalam majlis tersebut, Nurhani Thaqifah Zulkifli dari Sekolah Menengah Kebangsaan (SMK) Derma dan Muhammad Danial Zainudin dari SMK Tuanku Lailatul Shahreen dikurniakan Anugerah Cemerlang YTSP Perlis.Majlis tahun ini turut diperkenalkan Anugerah Tunas Harapan YTSP yang diberikan kepada Sharly Hakimy Hamdan yang cemerlang dalam Asian Youth Chess Player dan Muhammad Annas Farish Annas Shukhairy yang kini berada di ranking nombor 1 ‘Malaysia Junior Tennis Player'.


Bekas MB Kedah meninggal dunia

ALOR SETAR, 8 Mac- Bekas Menteri Besar Kedah kelapan, Dato' Seri Syed Razak Syed Zain, 79 tahun, meninggal dunia, hari ini.Ahli Dewan Undangan Negeri (ADUN) Kubang Rotan, Asmirul Anuar Aris berkata, Allahyarham menghembuskan nafas terakhir di sebuah hospital di Sungai Petani.Beliau yang terkejut menerima perkhabaran sedih itu berkata, beberapa minggu lepas beliau telah berjumpa dan berbual panjang dengan Allahyarham.Katanya, Allahyarham turut memberi unjuran kalimah nasihat bersama kata-kata semangat serta motivasi perangsang dan jasanya terlalu banyak."Saya bagi pihak seluruh rakyat dan sahabat handai negeri Kedah dan DUN Kubang Rotan khususnya mengucapkan takziah kepada keluarga beliau di atas kepulangan Allahyarham yang saya sifatkan seperti ayahanda saya sendiri.

(Allahyarham Dato' Seri Syed Razak Syed Zain)

"Sama-sama kita titipkan doa, semoga Allah mencucuri rahmat ke atas roh Allahyarham serta menempatkan beliau bersama orang-orang yang soleh, Aminn Ya Robbal A'lamin," Kata Asmirul dalam kenyataan menerusi laman Facebook rasminya sebentar tadi.Allahyarham Syed Razak adalah bekas Ahli Dewan Undangan Negeri (ADUN) Kubang Rotan yang kemudian menjadi Menteri Besar Kedah bermula 1999 hingga 2005.


Akta baharu dadah kurangkan kesesakan penjara

KUALA LUMPUR, 8 Mac- Kerajaan merancang menggubal Akta Penyalahgunaan Dadah dan Bahan (Rawatan dan Pemulihan) dalam usaha untuk mengurangkan kesesakan tahanan di penjara.Menteri Dalam Negeri Datuk Seri Saifuddin Nasution Ismail berkata penggubalan akta berkenaan sedang dalam proses dan dijangka dibentangkan tahun ini. "Bila akta baharu ini diluluskan, diwartakan untuk kita laksanakan maka kes seperti dadah ditemui dalam badan seseorang, kita terus salurkan kepada program rawatan di bawah Agensi Antidadah Kebangsaan (AADK).

"Sama ada di bawah rawatan pemulihan bawah institusi ataupun rawatan pemulihan dalam komuniti. Kalau kita tempatkan bawah AADK, dia (pesalah bawah akta baharu itu) akan ditempatkan dua tahun, dia keluar dua tahun lagi sambung ke dalam rawatan peringkat komuniti."Kalau dia kita salurkan ke rawatan pemulihan komuniti, dia akan ditempatkan tiga tahun. Jadi berbeza sekarang (akta berkaitan dadah yang sedia ada), dia mungkin berakhir (hukuman) dalam penjara," katanya pada sesi soal jawab di Parlimen.

(Menteri Dalam Negeri Datuk Seri Saifuddin Nasution Ismail)


KKM komited tangani isu kesihatan mental

KUALA LUMPUR, 8 Mac- Kementerian Kesihatan Malaysia (KKM) komited menangani isu kesihatan mental melibatkan kumpulan sasar termasuk kanak-kanak dan remaja, golongan muda dan warga emas.Menterinya, Dr Zaliha Mustafa memaklumkan pihaknya telah menyediakan perkhidmatan kesihatan mental menerusi 1,161 klinik kesihatan, 58 buah hospital, 34 buah Pusat Kesihatan Mental Masyarakat (MENTARI) dan empat institusi mental di seluruh negara.Ia meliputi aspek promosi, pencegahan, pengesanan awal dan rehabilitasi."KKM juga telah mengadakan kolaborasi dengan Kementerian Pendidikan Tinggi (KPT) di dalam pelaksanaan Program Siswa Sihat (PROSIS) turut kita lakukan kerjasama dengan Kementerian Belia dan Sukan (KBS) dalam mempromosikan kesihatan mental melalui Hari Sukan Negara dan Hari Kesihatan Mental Sedunia," jawab Zaliha di Parlimen hari ini.

Selain itu, KKM turut menjalinkan kerjasama dengan Kementerian Pendidikan (KPM) menerusi Program Minda Sihat Sekolah yang meliputi saringan dan intervensi menggunakan Modul Minda Sihat (KPM) dan Modul Kesihatan Mental Remaja (KKM). Pernyataan itu bagi menjawab soalan wakil Hulu Langat, Mohd Sany Hamzan.


Polis Melaka buat saringan dadah mengejut dalaman

BUKIT BERUANG, 8 Mac- Polis Melaka komited membanteras pengambilan dadah terlarang dalam kalangan anggota dan pegawainya melalui saringan mengejut yang bakal diadakan dari semasa ke semasa.  Timbalan Ketua Polis negeri, Datuk Razali Abu Samah berkata saringan secara rawak akan diadakan pada bila-bila masa termasuk ketika perhimpunan pagi kontinjen.  Beliau tidak menafikan terdapat anggota dan pegawainya terbabit najis dadah, namun gejala itu dapat dikawal dan dipantau setakat ini.  "Bagi saringan dadah pula, kita ada Ketua Jabatan Narkotik di IPK. Kita kerap membuat pemeriksaan rawak mana-mana juga yang kita syaki."Ataupun pemeriksaan rawak semua jabatan ataupun semua unit dan cawangan akan kita buat pemeriksaan ini tapi tidak kita beritahu bila masa sesuai untuk kita. Namun apabila perlu terus buat pemeriksaan terutamanya semasa perhimpunan-perhimpunan pagi semasa panggilan nama (roll call' dan sebagainya."Kita ambil kenderaan pikap seramai lima orang 10 orang dalam satu masa. Memang kita jalankan pemeriksaan ini untuk mencegah berlakunya gejala tidak sihat terutama penyalahgunaan dadah dalam PDRM kontinjen Melaka," kata Razali ketika ditemui dalam program derma darah bersempena peringatan Hari Polis ke-26 Peringat Kontinjen Melaka di ibu pejabat Polis Kontinjen (IPK) Melaka Bukit Beruang di sini.  Razali berkata pelbagai program kesedaran berkaitan kesihatan mental turut giat dijalankan.  Melalui program-program berkenaan anggota dan pegawai diberi pendedahan tentang kepentingan hidup secara berpasukan dalam mengelak gejala kemurungan dalam diri mereka.

(Datuk Razali berkata polis Melaka buat saringan dadah mengejut dalaman)


KSM pergiat usaha, bantu padanan gaji graduan TVET

KUALA LUMPUR, 8 Mac- Usaha bagi memastikan graduan Pendidikan dan Latihan Teknikal dan Vokasional (TVET) mendapat gaji yang setimpal dengan kemahiran antara fokus Kementerian Sumber Manusia.  Justeru, kerjasama strategik bersama penggiat industri terus dipergiat bagi memastikan golongan belia mendapat latihan berdasarkan keperluan semasa industri.  Lesen dan sijil kompetensi tambahan turut diberikan sebagai nilai tambah kepada graduan.  "Graduan juga akan dibekalkan dengan lesen dan sijil kompetensi tambahan oleh badan profesional sebagai usaha meningkatkan gaji mereka. Contohnya, dalam bidang teknologi maklumat, Cisco iaitu 'Certified Networking Associate', bidang kimpalan, 'Certified Welding Supervisor' manakala bidang reka bentuk komputer pula seperti 'Autodesk Certified Professional' dalam memastikan graduan TVET ini mendapat gaji yang lebih lumayan," kata Mustapha di Parlimen pagi tadi.

Turut diwujudkan, buku Panduan Gaji Permulaan 200 Pekerjaan Terpilih Berasaskan Kemahiran, Edisi Kedua (Tahun 2020).Buku panduan tersebut dapat menjadi rujukan dan asas majikan dalam melaksanakan pengesyoran gaji permulaan kepada graduan TVET berdasarkan tahap kemahiran.

Ia sekali gus mampu meningkatkan motivasi dan produktiviti pekerja di negara. Penyataan itu bagi menjawab soalan Ahli Parlimen Batu, Prabakaran Parameswaran.


KDN teliti, mohon tambah Kompleks ICQS

KUALA LUMPUR, 8 Mac- Cadangan menambah Kompleks Imigresen, Kastam, Kuarantin dan Keselamatan (ICQS) baharu di Sabah diteliti Kementerian Dalam Negeri (KDN).Permohonan pembinaan projek dengan anggaran kos RM1.21 bilion sedang dijalankan.Menteri Dalam Negeri, Datuk Seri Saifuddin Nasution Ismail berkata, lokasi pembinaan tertumpu di kawasan bersempadan dengan negara jiran.

(Menteri Dalam Negeri, Datuk Seri Saifuddin Nasution Ismail)

"Antaranya sedang teliti cadangan pembinaan ICQS Bantul, Sarudung, Pos Imigresen Long Pasia," katanya.Januari lalu, Perdana Menteri mengumumkan peruntukan RM1 bilion untuk menaik taraf Kompleks ICQS di sempadan Sabah dan Sarawak.


Iktiraf sumbangan wanita kepada pembangunan negara

KUALA LUMPUR, 8 Mac- ‘KASIH Wanita’ dipilih sebagai Tema Hari Wanita Antarabangsa 2023.Menteri Kementerian Pembangunan Wanita, Keluarga dan Masyarakat, Datuk Seri Nancy Shukri berkata wanita merupakan tulang belakang dalam organisasi keluarga dan mereka juga banyak menyumbang kepada pembangunan negara.Pelbagai platform disediakan pihak kementerian untuk memberi pengintirafan kepada golongan wanita."Kita nak siap siagakan seluruh masarakat untuk mengitiraf peranan wanita. Kita perlu ingat bahawa wanita banyak menyumbang kepada pembangunan negara dan diri mereka sendiri."Kalau kita memberi pengitirafan ini mereka sendiri akan berasa yakin diri dan lebih bersemangat untuk menimba ilmu lagi untuk kepentingan masarakat juga. Wanita banyak menyumbang kepada negara, jadi sebab itu perlu untuk kita menganjurkan program istimewa seperti ini," kata Nancy selepas menjadi tetamu dalam Selamat Pagi Malaysia di Angkasapuri di sini.

(Datuk Seri Nancy berkata iktiraf sumbangan wanita kepada pembangunan negara)


4,690 keluarga terima manfaat Skim RTO - KPKT

KUALA LUMPUR, 8 Mac- 4,690 buah keluarga di Projek Perumahan Rakyat (PPR) seluruh negara telah ditawarkan Skim Sewa-untuk-Milik atau Rent-to-Own (RTO).  Timbalan Menteri Pembangunan Kerajaan Tempatan, Akmal Nasrullah Mohd Nasir berkata sehingga 31 Disember 2022, masih berbaki 1,376 unit rumah yang belum ditawarkan. "Skim RTO PPR telah diperkenal pada tahun 2017 dan merupakan skim pembiayaan mudah khusus bagi membantu pemilikan rumah golongan berpendapatan rendah B40 yang telah ditawarkan unit PPR tetapi gagal mendapatkan pembiayaan daripada mana-mana institusi kewangan.Skim RTO PPR telah dilaksana di 14 PPR diseluruh negara yang melibatkan 6,066 unit rumah," kata Akmal di Parlimen menjawab pertanyaan wakil Setiu, Shaharizukirnain Abd Kadir.

(Timbalan Menteri KPKT, Akmal Nasrullah Mohd Nasir)

Tambahnya, Kementerian Pembangunan Kerajaan Tempatan (KPKT) juga sedang meneliti untuk mempelbagaikan skim pembiayaan perumahan bagi membantu golongan sasar memiliki rumah khususnya golongan B40.  Mengulas mengenai 18 projek Program Perumahan Rakyat 1Malaysia (PR1MA) di seluruh negara yang tergendala, Akmal memaklumkan petugas khas KPKT menyasarkan untuk menyelesaikan sekurang-kurangnya 10 projek dalam tempoh setahun.


Jumlah penduduk terjejas banjir di Johor meningkat

JOHOR BAHRU, 8 Mac- Jumlah penduduk terjejas banjir di Johor seramai 41,543 orang setakat pukul 12.00 tengah hari tadi.  Jumlah itu melibatkan 11,818 keluarga yang masih berada di 198 pusat pemindahan sementara( PPS) di lapan daerah negeri itu.  Pengerusi Jawatankuasa Bencana Negeri (JPBN) menerusi kenyataannya berkata Batu Pahat kini merekodkan jumlah penduduk terjejas teramai dengan 29,341 daripada 8,278 keluarga berada di 94 PPS.  Diikuti Muar, 4,123 penduduk di 21 PPS; Tangkak 2,536 penduduk di 23 PPS; Segamat seramai 1,924 penduduk di 32 PPS.

Daerah-daerah lain terjejas adalah Mersing, Kluang, Kota Tinggi dan Pontian.  Sembilan sungai di tiga daerah, Segamat, Muar dan Batu Pahat diletakkan bawah kategori paras air berbahaya.  Sebanyak 52 laluan dan susur masih ditutup untuk semua jenis kenderaan antaranya Jalan Johor Bahru-Seremban, Jalan Paloh, Jalan Parit Yong Peng-Muar dan Jalan Parit Warijo, Batu Pahat.


Bantuan Kasih Rahmah ringankan beban ibu bapa

PORT DICKSON, 8 Mac- Usaha mencapai sasaran miskin tegar sifar, kerajaan Negeri Sembilan menyantuni 355 pelajar dari seluruh negeri dengan menyampaikan Bantuan Kasih Rahmah: Kembali ke Sekolah Tahun 2023.  Menurut Menteri Besar, Datuk Seri Aminuddin Harun, ia melibatkan 231 Ketua Isi Rumah yang menerima bantuan berupa sumbangan pembukaan akaun Simpanaan SSPN bernilai RM100 dan beg sekolah sumbangan PTPTN bagi setiap pelajar.  "Ini merupakan satu perkara yang baik. Mungkin boleh ditambah bilangan aktiviti tersebut untuk kita tingkatkan lagi tahap pendapatan. Kita sedia maklum banyak juga agensi yang membantu tapi perkara-perkara ini harus disusun supaya dia berterusan dan sentiasa mendapat pengawalan dan seliaan yang baik dan dari semasa ke semasa."Kita dapat bantu mereka supaya mereka dapat keluar daripada miskin tegar dan miskin di Negeri Sembilan ini," kata Aminuddin ketika ditemui media dalam Program Bantuan Kasih Rahmah Negeri Sembilan di Kompleks Pentadbiran Daerah Port Dickson, di sini. Bantuan Kasih Rahmah merangkumi Program Kasih Rahmah Kembali ke Sekolah Tahun 2023, program Bakul Kasih Rahmah dan Program uKASIH.

(Datuk Seri Aminuddin berkata bantuan Kasih Rahmah ringankan beban ibu bapa)

Penerima bantuan gembira dengan sumbangan yang diberikan dan menyatakan ia dapat meringankan beban perbelanjaan.

"Bersyukur hari ini mendapat bantuan mesin boleh alih dan mesin jahit tepi yang disumbangkan uKasih. Menyenangkan kerja isteri saya tidak payah lagi hantar jahit tepi ke rumah tetangga sebab sekarang pun sudah mahal jahit tepi," ujar penerima bantuan, Ahmad Shukri Sudinan. "Dapat beg dapat duit, duit tu nak beli baju sekolah, barang-barang sekolah lain. Seronok dapat hadiah," kata seorang lagi penerima bantuan, Nur Kamilia Najwa Fakhri Azmi.  "Seronok dapat beg dapat duit. Duit tu nanti hendak beli baju, seluar, kasut, stoking. Dapat beg baharu saya rasa lagi semangat hendak pergi sekolah," kata pelajar sekolah, Adam Daniel Fakhri Azmi.   "Banyak jugaklah orang kata dapat membantu persekolahan anak saya. Nanti masuk sekolah menengah kira banyak juga hendak menggunakan wang," kata seorang ibu, Jamilah Mohd Sharif.


Teliti keselamatan kenderaan mikromobiliti, wujudkan standard piawaian - MIROS

KUALA LUMPUR, 8 Mac- Program Penilaian Keselamatan berhubung kenderaan mikromobiliti sedang diteliti di bawah Institut Penyelidikan Keselamatan Jalan Raya Malaysia (MIROS).  Ia bagi mewujudkan satu standard piawaian kenderaan mikromobiliti demi keselamatan pengguna jalan raya.  Jelas Timbalan Menteri Pengangkutan, Datuk Hasbi Habibollah, kerjasama bersama syarikat lain turut dipergiat bagi membangunkan garis panduan operator atau syarikat pengendali mikromobiliti di bawah program medan uji regulatori negara.  "MIROS juga sedang bekerjasama dengan Futurise Sdn. Bhd. dalam membangunkan garis panduan operator atau syarikat pengendali mikromobiliti di bawah program medan uji regulatori negara disamping menguji pakai garis panduan PLANMalaysia.Shah Alam melalui Majlis Bandaraya Shah Alam (MBSA) telah dipilih sebagai lokasi pertama pengujian atau lebih dikenali sebagai 'sandbox' bagi menguji pakai kesemua garis panduan ini. Garis panduan dan projek 'sandbox' ini akan dirasmikan pada 12 Mac 2023 di Shah Alam," kata Hasbi di Parlimen, hari ini.

(Timbalan Menteri Pengangkutan, Datuk Hasbi Habibollah)

Penyataan itu bagi menjawab soalan Ahli Parlimen Alor Setar, Afnan Hamimi Taib Azamudden.


Perjanjian Lintas Batas (BCA) dijangka ditandatangani tahun ini

KUALA LUMPUR, 8 Mac- Perjanjian Lintas Batas (BCA) melibatkan sempadan baharu antara Malaysia dan Indonesia dijangka akan ditandatangani tahun ini.  Menteri Dalam Negeri, Datuk Seri Saifuddin Nasution Ismail berkata perjanjian itu dalam fasa untuk memuktamadkan tiga perkara melibatkan pintu masuk baharu, zon akses dan elemen perundangan.  "Pertama adalah senarai pintu masuk. Ia termasuk pintu masuk sedia ada atau yang kita wartakan dan juga kemungkinan pintu masuk baharu yang mesti dipersetujui kedua pihak. Perkara itu sedang dimuktamadkan dalam BCA, yang kini dalam fasa pembikinan.Kedua, kita juga telah bersetuju antara kedua-dua negara ini untuk memuktamadkan 'area of access'. Apabila bila pintu masuk itu nanti dibuka, aliran keluar masuk rakyat dua negara ini akan berlaku. Maka wujud kemungkinan untuk berlaku unsur pelanggaran dan ancaman. Itu juga sedang dalam fasa rundingan kedua negara dalam menetapkan keberadaan penduduk di negara masing-masing.Untuk yang terakhir adalah semakan terhadap elemen-elemen perundangan," kata Saifuddin menjawab soalan tambahan wakil Lubok Antu, Roy Angau Anak Gingkoi.

(Ahli Parlimen Lubok Antu, Roy Angau Anak Gingkoi)

Tambah Saifuddin, seiring dengan pembukaan nusantara juga, kerajaan telah mengumumkan peruntukan RM1 bilion untuk meningkatkan keupayaan Kompleks Imigresen, Kastam, Kuarantin dan Keselamatan (ICQS) beserta prasarana lain seperti jalan raya, dan jalan keselamatan.  Kerajaan juga telah meluluskan peruntukan bernilai RM194 juta bagi membina dan menaiktaraf ICQS dan Pos Kawalan Imigresen di sekitar sempadan Sarawak.


27,779 mangsa banjir di 91 PPS di Batu Pahat

JOHOR BAHRU, 8 Mac- Jumlah penduduk terjejas banjir di Johor seramai 40,078 orang setakat pukul 10.00 pagi tadi.  Jumlah itu melibatkan 11,451 keluarga yang masih berada di 198 pusat pemindahan sementara (PPS) di lapan daerah negeri itu.  Pengerusi Jawatankuasa Bencana Negeri (JPBN) menerusi kenyataannya berkata, Batu Pahat kini merekodkan jumlah penduduk terjejas teramai dengan 27,779 daripada 7,900 keluarga berada di 91 PPS.  Diikuti Muar, 4,080 penduduk di 21 PPS; Tangkak, 2,536 di 23 PPS; Segamat, 2,024 di 33 PPS.  Daerah-daerah lain terjejas adalah Mersing, Kluang, Kota Tinggi dan Pontian.

Sembilan sungai di tiga daerah, Segamat, Muar dan Batu Pahat diletakkan bawah kategori paras air berbahaya.  Sebanyak 52 laluan dan susur masih ditutup untuk semua jenis kenderaan antaranya Jalan Johor Bahru-Seremban, Jalan Paloh, Jalan Parit Yong Peng-Muar dan Jalan Parit Warijo, Batu Pahat.


2 jentera kilang kayu musnah dalam kebakaran

BALING, 8 Mac- Dua buah jentera milik sebuah kilang kayu musnah dalam kebakaran malam tadi di Kuala Ketil.Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia Negeri Kedah, Penguasa Kanan Bomba 1 Wan Mohd Hamizi Wan Mohd Zin berkata, pihaknya menerima panggilan kecemasan mengenai kebakaran melibatkan sebuah kilang kayu pada pukul 10.02 malam.Beberapa buah jentera daripada Balai Bomba dan Penyelamat Baling, Amanjaya dan Kulim Hi-Tech telah diarah ke lokasi kebakaran.Mereka turut dibantu Pasukan Bomba Sukarela (PBS) Kuala Ketil, Bakar Arang, Sungai Petani, Bukit Selambau, Kulim, Kampung Lalang Siong dan Kuala Pegang.Beliau berkata, kebakaran melibatkan stor penyimpanan yang menempatkan tiga buah jentera berat.

(Foto Jabatan Bomba Dan Penyelamat Malaysia Negeri Kedah)

Struktur bangunan musnah terbakar lebih 40%, manakala dua buah jentera terbakar kira-kira 70%.Kejadian bagaimanapun tidak melibatkan mangsa.Kebakaran berjaya dipadamkan sepenuhnya dan operasi ditamatkan pada pukul 1:32 pagi.


9 lelaki cuba seludup diesel bersubsidi digagalkan

KOTA TINGGI, 8 Mac- Cubaan sembilan lelaki memindahkan diesel bersubsidi digagalkan Jabatan Perhutanan Negeri Johor di Kompartment 35, Hutan Simpan Sungai Santi, Pengerang, Kota Tinggi Johor 10.30 malam pada Ahad.Ketua Polis Daerah Kota Tinggi, Superintenden Hussin Zamora berkata semua individu berusia 20 hingga 50 tahun itu didapati sedang leka memindahkan diesel bersubsidi itu daripada dua lori tangki ke sebuah kapal dipercayai bagi tujuan penyeludupan ke luar negara.  Hasil serbuan merampas 150,000 liter diesel bernilai RM322,000. Nilai rampasan keseluruhan termasuk kenderaan digunakan bernilai RM1.71 juta. Pemeriksaan mendapati mereka gagal mengemukakan sebarang dokumen kebenaran memiliki, menyimpan, membawa barang kawalan tanpa permit daripada pihak Kementerian Perdagangan Dalam Negeri dan Kos Sara Hidup (KPDN). Enam lelaki warga asing itu juga gagal menunjukkan dokumen perjalanan sah selain tidak mempunyai permit masuk hutan secara sah.  Kes disiasat mengikut 47 Enakmen Perhutanan Negara (Pemakaian) 1985 Negeri Johor dan Seksyen 21 Akta Kawalan Bekalan 1961.

(Lori yang digunakan sembilan lelaki bagi tujuan pemindahan diesel bersubsidi ke sebuah kapal)


Gempa bumi sederhana landa Selatan Laut Maluku

KUALA LUMPUR, 8 Mac- Gempa bumi sederhana berukuran 5.2 pada skala Richter dikesan berlaku di Selatan Laut Maluku, Indonesia pada 4.31 pagi tadi.Jabatan Meteorologi Malaysia (MetMalaysia) dalam kenyataan hari ini memaklumkan gempa itu berlaku pada jarak 179 kilometer (km) selatan dari Tomohon, Indonesia dengan kedalaman 72km.

Bagaimanapun penilaian awal mendapati tiada ancaman tsunami kepada Malaysia.


COVID-19: 226 kes baharu, tiga kes import

KUALA LUMPUR, 8 Mac- Sebanyak 226 kes baharu COVID-19 direkodkan pada Selasa dengan tiga daripadanya merupakan kes import, menjadikan angka keseluruhan jangkitan wabak itu dalam negara kepada 5,044,204 kes.Menerusi data Kementerian Kesihatan Malaysia (KKM) di portal KKMNow, tiada kematian dicatatkan pada Selasa, sekali gus menjadikan jumlah kematian dalam negara kekal sebanyak 4,998,003 kes.Sementara itu, kes aktif COVID-19 pula mencatatkan sebanyak 9,235 kes dengan 8,913 atau 96.5% daripadanya merupakan individu dikuarantin di rumah.Dalam pada itu, seramai 322 pesakit COVID-19 ditempatkan di hospital dengan empat pesakit dimasukkan ke unit rawatan rapi (ICU).Kes sembuh yang direkodkan pada Selasa ialah 202 kes menjadikan jumlah keseluruhan kes sembuh wabak tersebut dalam negara kepada 4,998,003 kes.


Ujian siren amaran tsunami di Bagan Datuk

KUALA LUMPUR, 8 Mac- Jabatan Meteorologi Malaysia (MetMalaysia) akan melaksanakan pengujian siren Sistem Amaran Awal Tsunami Nasional Malaysia (SAATNM) di Jabatan Laut Wilayah Utara, Bagan Datuk, Perak pada pukul 11.30 pagi hingga 1.30 tengah hari ini.MetMalaysia menerusi Facebook rasmi menasihatkan penduduk di kawasan sekitar agar tidak panik dengan bunyi siren berkenaan.Sebarang perubahan terhadap pelaksanaan ujian itu akan turut dimaklumkan.


PM ajak umat Islam pertingkat amal, doa

KUALA LUMPUR, 8 Mac- Perdana Menteri, Datuk Seri Anwar Ibrahim mengajak umat Islam mempertingkat amal dan persiapan serta memperbanyakkan doa pada malam Nifsu Sya'ban.Anwar berkata, malam Nisfu Sya'ban merupakan suatu malam yang istimewa dengan umat Islam disaran untuk memperteguh benteng kerohanian diri dengan berzikir dan beristighfar kepada Allah SWT, di samping mendirikan solat-solat sunat, bermunajat dan bersedekahUjarnya, Nisfu Sya'ban menandakan umat Islam sedang menuju ambang bulan yang penuh barakah iaitu bulan Ramadan al Mubarak."Justeru bersempena bulan Sya'ban yang mulia ini marilah sama-sama kita mempertingkat amal dan persiapan serta memperbanyakkan doa, sebagaimana yang dilakukan oleh Nabi Muhammad SAW setiap kali menghampiri bulan Ramadan yang penuh keberkatan."Dalam sebuah hadith daripada Mua'az bin Jabal RA, bahawa Nabi Muhammad SAW telah bersabda: “Allah SWT memandang makhluk-Nya pada malam Nisfu Sya'ban, lalu mengampunkan kesemua makhluk-Nya, kecuali yang musyrik dan yang bermusuhan.” [Sahih ibn Hibban, No. 5665].“Ya Allah, Kau berkatilah kami pada bulan Rejab dan Sya'ban, dan berkatilah serta pertemukan kami dengan bulan Ramadan," demikian catatan Anwar menerusi perkongsian di Facebook rasmi.


Banjir: 43,029 penduduk berlindung di 222 PPS

Anggota APM Segamat selamat sampai di JKM Segamat bagi menghantar lima tong ais untuk kegunaan misi bantuan kepadapenduduk terjejas banjir/FB Angkatan Pertahanan Awam Daerah Segamat

KUALA LUMPUR, 8 Mac- Seramai 43,029 penduduk terjejas banjir masih berlindung di 222 pusat pemindahan sementara (PPS) di Johor, Pahang dan Melaka, setakat pukul 12.00 tengah malam tadi.Data Agensi Pengurusan Bencana Negara (NADMA) menerusi Portal Bencana Pusat Kawalan Bencana Negara (NDCC), Johor merekodkan seramai 39,747 orang daripada 11,417 keluarga di 201 PPS dengan Batu Pahat paling terjejas merekodkan seramai 27,181 orang daripada 7,848 keluarga."Ia diikuti Muar seramai 4,080 orang, Tangkak (2,527), Segamat (2,042), Kota Tinggi (1,338), Kluang (1,310), Mersing (1,162) dan Pontian (107)," menurut data terbabit.Pahang pula merekodkan 2,268 orang daripada 655 keluarga di 16 PPS melibatkan daerah Rompin seramai 2,255 orang, manakala di Maran seramai 13 orang.Sementara itu, Melaka merekodkan 598 orang daripada 159 keluarga dari daerah Jasin yang berlindung di lima PPS.


167 Ahli Parlimen selesai bahas Belanjawan 2023

(Anwar Ibrahim ketika sesi jawab lisan pada persidangan Dewan Rakyat di Bangunan Parlimenpada 7 Mac 2023/BERNAMA)

KUALA LUMPUR, 8 Mac- Seramai 167 Ahli Parlimen selesai membahaskan Rang Undang-Undang Perbekalan 2023 bagi peringkat dasar di Dewan Rakyat di sini pada Selasa.Sesi perbahasan itu berlangsung enam hari bermula 27 Februari, selepas Belanjawan 2023 dibentangkan Perdana Menteri, Datuk Seri Anwar Ibrahim yang juga Menteri Kewangan pada 24 Februari lalu.Sebelum menangguhkan sidang dewan pada jam 10.40 malam, Timbalan Yang Dipertua Dewan Rakyat, Datuk Ramli Mohd Noor mengucapkan tahniah kepada semua Ahli Parlimen yang mengambil bahagian dalam sesi perbahasan.Menurut takwim Parlimen, persidangan Dewan Rakyat diteruskan dengan sesi penggulungan oleh setiap kementerian selama dua hari bermula hari ini.Terdahulu, antara perkara yang dibangkitkan pada sesi perbahasan hari ini, Mohd Sany Hamzan (PH-Hulu Langat) berharap Perdana Menteri dapat memastikan Belanjawan 2023 tidak dicemari dengan isu-isu ketirisan.Beliau berkata, kerajaan seharusnya memastikan peruntukan-peruntukan yang dirancang dapat disampaikan secara berhemah dan beramanah terus kepada rakyat."Jangan berlaku ketirisan, jangan berlaku penyelewengan, jangan berlaku pecah amanah, jangan berlaku amalan rasuah dan yang paling penting kita mahu peruntukan ini diberikan kepada rakyat yang hampir tiga tahun hidup derita disebabkan krisis ekonomi, kesihatan dan juga krisis politik," katanya.Sementara itu, Lee Chean Chung (PH-Petaling Jaya) menggesa kerajaan supaya mula membangunkan ekonomi penuaan dari sekarang.Lee berkata, ini berikutan Malaysia dijangka akan menjadi negara tua menjelang tahun 2030 dengan 15 peratus daripada penduduknya bakal berusia 60 tahun dan ke atas."Ini harus didukung oleh fasiliti pengangkutan awam dan kemudahan lestari untuk golongan warga emas, agar taraf kualiti kehidupan serta kelangsungan hidup mereka terjamin," katanya.Untuk itu beliau mencadangkan supaya kerajaan meluaskan konsep Bas Francais atau Bas Mini yang pernah dipraktikkan dahulu dengan membabitkan usahawan-usahawan swasta yang berminat dalam industri pengangkutan.Persidangan dewan bersambung hari ini. -BERNAMA

(Anwar Ibrahim (dua, kiri) ketika tiba bagi menghadiri persidangan Dewan Rakyatdi Bangunan Parlimen pada 7 Mac 2023/BERNAMA)


Taburan hujan luar biasa di Johor

KUALA LUMPUR, 7 Mac- Taburan hujan yang sangat luar biasa di Johor dari 28 Februari hingga 3 Mac iaitu sebanyak 548 milimeter (mm) telah melebihi purata bulanan negeri itu iaitu 195 mm sebulan.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata ia sekali gus menyebabkan kenaikan paras air mendadak selain memaksa pintu empangan dibuka bagi melepaskan air.Beliau memaklumkannya ketika menggulung usul tergempar mengenai banjir yang dibawa wakil Kluang di Dewan Rakyat.Jelas Nik Nazmi, Jabatan Pengairan dan Saliran (JPS) melepaskan air empangan mengikut SOP yang telah ditetapkan dengan mengambil kira ramalan hujan lebat oleh MET Malaysia."Saya bagi contoh misalnya di kebanyakkan negeri, sekiranya musim Monsun Timur Laut berlaku, maka air empangan akan diberikan maksimum hingga 80 peratus daripada kapasiti empangan tersebut."Sekiranya lepas...mereka terpaksa melepaskan empangan, kerana ia kena seimbang antara tujuan bekalan air dan juga tujuan untuk mencegah banjir," katanya.

Mengulas lanjut, beliau berkata terdapat 15 projek tebatan banjir di Johor dengan kos RM1.49 bilion melibatkan projek bahru dan sambungan.Malah tiada projek yang terlewat dan mengikut jadual yang ditetapkan.Bagaimanapun hanya isu yang berbangkit seperti dinyatakan Perdana Menteri, Datuk Seri Anwar Ibrahim iaitu berkaitan proses perolehan.

Stok tambahan DSKB penuhi keperluan di JohorSementara itu, berhubung isu bekalan makanan, Menteri Pembangunan Wanita, Keluarga Dan Masyarakat, Datuk Seri Nancy Shukri mengakui banjir luar biasa telah menyebabkan pembukaan Pusat Penempatan Sementara (PPS) secara serentak.Walaupun menjejaskan proses agihan dan operasi, namun pihak Jabatan Kebajikan Masyarakat (JKM) berupaya menggerakkan stok tambahan dari Depoh Simpanan Keperluan Bencana (DSKB) dan Depoh Mini dari beberapa negeri pada 2 Mac untuk memenuhi keperluan penduduk terjejas di Johor."Ini kerana jurang masa antara bencana banjir yang terbaharu dan yang berlaku pada awal tahun ini terjadi dalam tempoh yang amat singkat. Sebilangan besar bekalan di depoh tersebut telah digunakan semasa kejadian banjir di Johor, kurang dua bulan lalu."Oleh itu urusan penambahan semula bekalan di depoh ini belum sempat disempurnakan sepenuhnya, mengambil kira keperluan kita memenuhi prosedur dan tatacara perolehan kerajaan seperti tender terbuka yang kebiasaannya mengambil masa yang panjang," katanya.

Pada masa yang sama kementerian turut mengaktifkan perolehan darurat bekalan tambahan pada 3 Mac dan diagih secara berperingkat.Berhubung cadangan memberi kebenaran memasak seperti bergotong-royong di PPS, Nancy menjelaskan pihaknya amat menggalakan aktiviti berkenaan.Namun ada sesetengah PPS yang tidak sanggup melakukannya atas faktor keberadaan mereka yang sudah terjejas akibat banjir.Mengenai aduan kualiti dan kuantiti makanan yang sudah dibungkus pula, kementerian ambil maklum dan sudah memberi teguran kepada pembekal.


JPV pantau kemasukan daging dari Brazil

KUALA LUMPUR, 7 Mac- Pemantauan terhadap bekalan daging lembu import dari Brazil ke negara ini akan terus dilaksanakan Jabatan Perkhidmatan Veterinar (JPV). Langkah itu diambil susulan laporan kes penyakit lembu gila yang dikesan di negara berkenaan. Menteri Pertanian dan Keterjaminan Makanan, Datuk Seri Mohammad Sabu berkata pengimportan daging dari negara berkenaan diteruskan dengan pemantauan.Hal ini termasuk mengambil kira bahawa kes tersebut lain daripada kebiasaan dan bukan semua tempat mengalami wabak itu. "Malaysia akan terus mengimport daging dari Brazil dengan pemantauan berterusan terutama dari Jabatan Kemajuan Islam Malaysia (JAKIM), Jabatan Perkhidmatan Kuarantin Dan Pemeriksaan Malaysia (MAQIS) dan JPV. "Jika terdapat kelulusan, kerajaan tidak mempunyai sebarang masalah untuk mengimport daging tersebut."Kerajaan akan terus membuat penilaian terhadap bahan-bahan import yang masuk ke negara ini," katanya kepada pemberita di sini.Terdahulu, Kementerian Pertanian Brazil melaporkan satu kes penyakit lembu gila dikesan di negara itu, bulan lalu.

(Terdahulu, Kementerian Pertanian Brazil melaporkan satu kes penyakit lembu gila dikesan di negara itu, bulan lalu)


Majikan, pihak industri diminta miliki pasport keselamatan

KUALA LUMPUR, 7 Mac- Majikan serta pihak industri yang masih belum melaksanakan Program Pasport Keselamatan disaran berusaha ke arah mendapatkan pasport berkenaan.Keperluan itu sebagai langkah untuk mengurangkan kadar kemalangan di tempat kerja.Menteri Sumber Manusia, V Sivakumar berkata ia penting kerana pindaan Akta Keselamatan dan Kesihatan Pekerjaan (AKKP) 1994 memberikan penekanan kepada prinsip pencegahan oleh pihak majikan.Buat masa ini kementerian bagaimanapun tidak bercadang untuk mewajibkan penggunaan pasport berkenaan.Namun menggalakkan majikan dan pihak industri memilikinya."Program latihan induksi pasport keselamatan ini amat penting kerana ia mampu meningkatkan aspek AKKP bagi sektor industri utama negara, modul yang dibangunkan juga wajib mematuhi peruntukan undang-undang termasuk AKKP 1994 selain perlu memenuhi hasrat kerajaan untuk mewujudkan budaya kerja selamat dan sihat," katanya.

Beliau berkata demikian dalam sidang media pada Majlis Apresiasi Rakan Strategik Pasport Keselamatan NIOSH, di sini hari ini.Berdasarkan kajian NIOSH, para majikan didapati bersetuju Program Pasport Keselamatan itu memenuhi objektif dalam memberi kesedaran kepada pekerja terhadap aspek kesihatan dan pekerjaan serta dapat mengurangkan kadar kemalangan di tempat kerja.Mengulas sama ada pasport berkenaan perlu dimiliki oleh penjawat awam, beliau berkata ketika ini fokusnya adalah untuk diberikan kepada kontraktor-kontraktor swasta dan kerajaan sahaja.


Yakin Kerajaan Perpaduan kekal hingga habis penggal - PM

PUTRAJAYA, 7 Mac- Perdana Menteri, Datuk Seri Anwar Ibrahim yakin Kerajaan Perpaduan pimpinannya akan kekal bertahan sehingga ke akhir penggal pentadbiran.Keyakinan itu disuarakan beliau sebagai mengulas kenyataan negatif Presiden Pas, Datuk Seri Abdul Hadi Awang yang mendakwa Kerajaan Perpaduan akan tumbang.Tegasnya, sudah menjadi tanggungjawab Kerajaan Perpaduan hari ini untuk melaksanakan fungsinya sebaik mungkin bagi membawa perubahan kepada negara.Ia dapat dicapai melalui pelaksanaan urusan pentadbiran kerajaan dengan mengamalkan prinsip tatakelola yang baik."Ini sudah menjadi tugas kerajaan dan pentadbiran hari ini walau apa jua yang disebut Presiden Pas, saya yakin gabungan kerajaan hari ini akan bertahan sehingga akhir penggalnya. "Ia bukan sekadar retorik politik. Saya memberi mesej yang jelas kepada Malaysia yang kita akan melakar haluan yang berbeza. "Perubahan ini wajib dilakukan demi menyelamatkan negara ini daripada sebarang keadaan huru-hara yang kita pernah lalui," katanya.

(Perdana Menteri, Datuk Seri Anwar Ibrahim)

Beliau menyatakan demikian pada sesi interaksi Perdana Menteri bersama Ketua-Ketua Perwakilan Diplomatik Malaysia secara maya, di sini hari ini.Tambah Anwar, mesej itu juga harus difahami sebaiknya golongan profesional dan pegawai-pegawai diplomatik bagi memastikan ia dapat dijayakan.Program bertemakan diplomasi dalam dunia global dari lensa Malaysia Madani itu disertai 106 wakil pejabat perwakilan diplomatik Malaysia dari seluruh dunia.


Ops Cegah 2022 rekod penurunan kadar kemalangan - Perkeso

KUALA LUMPUR, 7 Mac- Kadar kemalangan perjalanan dan kemalangan industri merekodkan penurunan melalui pelaksanaan Ops Cegah 2022.Inisiatif oleh Pertubuhan Keselamatan Sosial (Perkeso) itu menyampaikan mesej mudah mengenai kemalangan pekerjaan.Selain memberi panduan kepada majikan dan pekerja tentang amalan terbaik dan berkesan menangani isu berkaitan keselamatan dan kesihatan pekerjaan (KKP) di tempat kerja dan ketika dalam perjalanan di jalan raya.Ketua Eksekutif Perkeso, Datuk Seri Dr Mohammed Azman Aziz Mohammed berkata sebanyak 26 majikan sudah terkeluar daripada senarai 100 majikan tertinggi kemalangan Perkeso dalam ketegori kemalangan perjalanan.Ia menunjukkan penurunan kadar kemalangan antara 12 hingga 80 peratus pada tahun lalu berbanding 2021.Sementara itu, 32 majikan pula sudah berjaya keluar daripada senarai 100 majikan tertinggi dalam kemalangan industri dengan pengurangan antara enam hingga ke 80 peratus."Seperti yang sering saya tekankan usaha pencegahan kemalangan ini bukanlah satu kos sebaliknya merupakan satu pelaburan yang akan menguntungkan majikan dalam masa jangka panjang," katanya.

(Ketua Eksekutif Perkeso, Datuk Seri Dr Mohammed Azman Aziz Mohammed)

Beliau menyatakan demikian pada Majlis Pelancaran Ops Cegah 2023 yang bertema 'Kebersamaan Mengurangi Risiko Kecederaan dan Kematian Pekerja', di sini hari ini.Ops Cegah tahun ini dijalankan selama dua minggu bermula 7 hingga 22 Mac ini, serentak di seluruh negara.Pihaknya turut menyasarkan lawatan ke lebih 1,000 premis majikan seluruh negara berdasarkan senarai Top 100 dan Top 20 pada tahun lalu.Pelaksanaannya juga akan dilakukan secara bersepadu bersama Jabatan Keselamatan dan Kesihatan Pekerjaan (JKKP), Polis Diraja Malaysia (PDRM) dan Institut Keselamatan dan Kesihatan Pekerjaan Kebangsaan (NIOSH).


Banjir: TNB giat pulih bekalan elektrik di Johor, Pahang

KUALA LUMPUR, 7 Mac- Tenaga Nasional Berhad (TNB) sedang giat memulihkan bekalan elektrik di daerah-daerah di Johor dan Pahang yang terjejas akibat banjir, dengan keselamatan awam sentiasa menjadi pertimbangan utama.Sehingga pukul 8.00 pagi tadi, TNB dapat menyambungkan semula bekalan secara berperingkat, dengan 70.68 peratus daripada kawasan terjejas di Johor telah berjaya dipulihkan dan Pahang (92.69 peratus).Manakala Melaka dan Negeri Sembilan telah pulih sepenuhnya.Menurut Ketua Pegawai Kawal Selia dan Pengurusan Stakeholder TNB, Datuk Ts. Shamsul Ahmad, warga kerja barisan hadapan TNB sedang bertungkus lumus di lapangan supaya bekalan dapat disalurkan secara berperingkat, bergantung kepada akses dan keadaan setempat."Dalam suasana banjir terutama premis yang dinaiki air, orang ramai dinasihatkan agar berhati-hati menggunakan peralatan elektrik dan suisnya. "Jangan menyentuhnya dengan tangan basah dan lembap kerana boleh menyebabkan renjatan elektrik," katanya ketika meninjau keadaan semasa banjir di Negeri Johor, pada Isnin.

(Shamsul Ahmad, melawat penduduk terjejas banjir di Pusat Pemindahan Sementara (PPS) Sekolah Agama Seri Maimon, Batu Pahat, Johor)

Terdahulu beliau meyampaikan maklumat terkini kepada Mesyuarat Task Force Banjir di Negeri Johor yang dipengerusikan Pengerusi Jawatankuasa Kerja Raya, Pengangkutan dan Infrastruktur Negeri Johor, Ir. Ts. Mohamad Fazli Mohamad Salleh di Bilik Mesyuarat Jabatan Kerja Raya (JKR) Daerah Muar.

Shamsul berkata, TNB akan segera memberikan semula bekalan elektrik sebaik keadaan infrastruktur dan keselamatan premis pengguna mengizinkan, dengan pemeriksaan menyeluruh pendawaian perlu dilakukan oleh kontraktor berdaftar dengan Suruhanjaya Tenaga (ST) demi keselamatan mereka."Bekalan tidak boleh disambung begitu sahaja kerana penduduk perlu memastikan keadaan rumah mereka bersedia menerima bekalan elektrik.  "Pendawaian dan peralatan elektrik yang ditenggelami air mungkin terjejas serta perlu dibersihkan dan diperiksa terlebih dahulu bagi mengelakkan kejadian yang tidak diingini,” katanya.Di pihak TNB pula, katanya, tindakan utama ialah memulihkan pencawang dan aset lain seperti tiang tumbang dan membaik pulih kabel dengan mengujinya untuk memastikan ia selamat bagi menyalurkan bekalan.TNB juga menasihati pengguna di kawasan banjir untuk sentiasa mematuhi arahan pihak berkuasa dan menghubungi TNB Careline di talian 15454 jika ada pepasangan TNB yang beralih atau tumbang.


Polis Kelantan rampas 795 kg syabu

PASIR MAS, 7 Mac - Sebanyak 795 kilogram dadah jenis syabu bernilai kira-kira RM28.6 juta berjaya dirampas di sini dan Kuala Krai.Ketua Polis Kelantan, Datuk Muhamad Zaki Harun berkata rampasan pertama dibuat dalam sebuah kereta jenis proton Wira Aeroback di Kampung Pohon Buluh, Pasir Mas pada 12.00 tengah malam tadi.  Hasil pemeriksaan Batalion 9 Pasukan Gerakan Am mendapati 20 guni mengandungi 495 paket dadah jenis syabu seberat 495 kilogram diletakkan di tempat duduk penumpang bahagian belakang kereta tersebut. Nilai rampasan dianggarkan berjumlah lebih RM17 juta. "Guni guni tersebut diletakkan di bahagian belakang kenderaan di mana 17 guni mengandungi 25 bungkusan dua guni mengandungi 24 bungkusan dan satu guni 22 bungkusan, setiap bungkusan beratnya 1 kilogram, bermakna rampasan keseluruhan dadah dalam kes ini ialah 495 kilogram anggaran nilai RM17.8 juta," kata Muhamad Zaki, di sini.

(Muhamad Zaki bercakap dalam sidang media)

Manakala bagi kes kedua, Muhamad Zaki berkata pihaknya berjaya merampas 300 paket dadah jenis syabu selepas unit peronda Polis Diraja Malaysia (PDRM) berjaya mengejar sebuah kereta jenis Proton Exora di Kampung Batu Balai, Kuala Krai pada 7.15 pagi tadi.  Bagaimanapun tiada tangkapan berjaya dilakukan selepas pemandu kenderaan terbabit berjaya melarikan diri dalam kawasan kebun getah.  "Jumlah rampasan keseluruhan ialah sebanyak 300 kilogram dan dianggarkan lebih RM10 juta, jadi jumlah kedua dua kes ini adalah RM28.6 juta," katanya.Kes disiasat mengikut Akta Dadah Berbahaya 1952.


RTM siar program menarik sepanjang Ramadan

KUALA LUMPUR, 7 Mac- Mengangkat tema 'Berkat Ramadan', RTM tahun ini tampil dengan 25 program baharu berbentuk keagamaan, telemovie, drama bersiri, dokumentari dan masakan sepanjang Ramadan.Manakala bagi radio, lebih 130 program bakal diterbitkan di 34 stesen radio.Ketua Pengarah Penyiaran, Suhaimi Sulaiman berkata pengisian program lebih kepada konsep 'Masyarakat Madani' yang bertamadun, serta menyemarakkan semangat perpaduan dalam kalangan rakyat.

Platform media sosial seperti "TikTok' dan 'Facebook' akan digunakan sepenuhnya bagi mempromosi program berkenaan."Saya rasa platform yang ada sekarang di televisyen dan radio, memang kita gunakan bukan sahaja untuk promosi program Ramadan tapi juga Syawal nanti."Jadi kita akan menggunakan program-program yang sedia ada untuk menentukan penonton kita akan sentiasa mendapat informasi dan saya rasa kita juga akan menggunakan platform media sosial yang sedia ada."Kerana kita punya pengikut sangat ramai di TikTok, Facebook dan sebagainya. Jadi kita akan menggunakan media sosial untuk menyampaikan informasi tentang program Ramadan," katanya.Beliau menyatakan demikian pada Majlis Apresiasi Bersama Media bersempena program Khas Ramadan RTM 2023 di Wisma Radio, Angkasapuri Kota Media.


KUALA LUMPUR, 7 Mac- Sebanyak 127 tapak pelupusan sampah haram berjaya ditutup, di seluruh negara.Menteri Pembangunan Kerajaan Tempatan, Nga Kor Ming berkata pihaknya menerusi Perbadanan Pengurusan Sisa Pepejal dan Pembersihan Awam (SWCorp) menyasarkan untuk menutup 192 tapak sampah haram menjelang hujung bulan depan.Penutupan di bawah Akta Pengurusan Sisa Pepejal dan Pembersihan Awam 2007 (Akta 672) itu melibatkan beberapa lokasi yang dikenal pasti di tujuh negeri iaitu di Johor, Kedah, Melaka, Negeri Sembilan, Pahang, Perlis dan Wilayah Persekutuan."Kita berazam membersihkan semua 192 'hotspot' cuma masalahnya selepas pihak berkuasa membersihkannya, masalah dia datang kembali, berulang. "Untuk itu kita akan mengambil langkah mencegah, tapi ia memerlukan kesedaran sivik yang tinggi, kerjasama dan semangat cintakan negara," katanya.

Beliau berkata demikian selepas meninjau operasi pembersihan dan penutupan tapak sampah haram di Taman United, di sini hari ini.Kategori pemilik tanah yang dijadikan tapak pelupusan sisa pepejal haram dilaporkan 79 peratus di tanah kerajaan, manakala 21 peratus di tanah milik persendirian.Sementara itu, Nga berkata pihaknya terus melakukan pemantauan berkala dan penguatkuasaan di lokasi tapak sampah haram termasuk melalui pemasangan 135 unit kamera litar tertutup (CCTV) boleh alih di 22 lokasi.Setakat ini 22 lokasi dipasang CCTV dan dua tangkapan berjaya dilakukan. 12 lokasi turut dipantau menggunakan tujuh unit dron secara keseluruhan.


PUTRAJAYA, 7 Mac- Suruhanjaya Komunikasi dan Multimedia Malaysia (MCMC) sedang mempertimbangkan tindakan kawal selia terhadap pihak Awesome Broadcasting Sdn Bhd (ABSB) susulan kemungkinan pelanggaran Seksyen 36 Akta Komunikasi dan Multimedia (AKM) 1998.MCMC dalam kenyataan hari ini menegaskan, sebarang operasi penyiaran oleh stesen televisyen harus mematuhi peraturan dan syarat lesen yang ditetapkan dalam Lesen Individu Pemberi Perkhidmatan Aplikasi Kandungan CASP (I).Kegagalan berbuat demikian merupakan satu kesalahan serius dan boleh dikenakan tindakan mengikut peruntukan undang-undang sedia ada.Pada 21 Feb lepas, MCMC dilaporkan membuka satu kertas siasatan terhadap saluran televisyen tempatan, Awesome TV atas laporan berita yang mendakwa bilangan penjawat awam bakal dikurangkan.

(MCMC pertimbang tindakan terhadap Awesome Broadcasting)


3 maut selepas dua bot bertembung

MANJUNG, 7 Mac - Sekurang-kurangnya tiga maut selepas dua bot dinaiki bertembung di perairan Lumut berdekatan Pangkalan Tentera Laut Diraja Malaysia (TLDM) Lumut, malam tadi.  Dalam kejadian pukul 9.00 malam itu, mangsa yang meninggal dunia berusia antara 26 hingga 43 tahun. Menurut Ketua Polis Daerah Manjung, Asisten Komisioner Nor Omar Sappi bot yang membawa 17 penumpang bersama seorang tekong dari arah Lumut ke Pulau Pangkor itu bertembung dengan sebuah lagi bot dinaiki tekong serta dua penumpang dari arah bertentangan. Akibat pelanggaran itu, 10 penumpang bot jatuh ke dalam laut dan kemudiannya diselamatkan oleh kedua-dua tekong bot terbabit.  Kesemua mangsa dihantar ke Hospital Angkatan Tentera Laut, Lumut untuk rawatan lanjut.  Mangsa maut dibawa ke Hospital Seri Manjung untuk bedah siasat bagi mengenal pasti punca kematian.

Setakat ini, kes diklasifikasikan sebagai mati mengejut.  Orang awam yang mempunyai sebarang maklumat mengenai kejadian diminta tampil membantu siasatan.


Kerjasama IPT-industri, lahir pakar keselamatan siber

KUALA LUMPUR, 7 Mac- Kerjasama antara Institut Pengajian Tinggi (IPT) dan pemain industri teknologi kewangan digital mampu melahirkan lebih ramai pakar keselamatan siber di negara ini.Menurut Menteri Pendidikan Tinggi Datuk Seri Khaled Nordin, penggunaan teknologi yang meluas di seluruh dunia kini memerlukan lebih ramai pakar bagi menghadapi sebarang kemungkinan risiko serangan siber."Mereka adalah teras bidang masing-masing, mungkin dalam IT, dalam kejuruteraan, ini adalah tambahan. Dan mungkin juga ada program yang khusus dalam keselamatan siber."Hubungan dengan industri membolehkan universiti melihat sama ada kurikulumnya terkini, sesuai dengan keperluan industri dan apakah pekerjaan yang ada permintaan" kata Khaled kepada media selepas Majlis Mendatangani Memorandum Perjanjian Persefahaman (MoU) antara Universiti Teknologi Malaysia (UTM) dengan Mastercard di Kampus UTM di sini.Jealsnya lagi UTM dipilih oleh Mastercard sebagai rakan kerjasama dalam memberi peluang kepada orang ramai menerima latihan melalui tawaran bidang keselamatan siber di universiti tersebut.Mastercard akan mewujudkan sebuah pusat pemindahan ilmu dalam menjalankan penyelidikan berhubung isu keselamatan siber.

(Datuk Seri Khaled berkata kerjasama IPT-industri, lahir pakar keselamatan siber)


Sesi libat urus, selesaikan isu kutipan sampah

AYER KEROH, 7 Mac- Kerajaan negeri Melaka melalui Unit Kerajaan Tempatan (UKT) akan mengadakan sesi libat urus bersama 500 pemilik premis Pengurusan Sisa Pepejal Komersial, Perindustrian dan Keinstitusian (CII) bagi menyelesaikan isu kutipan sampah. Menurut Exco Kerajaan Tempatan dan Alam Sekitar Negeri, Datuk Zaidi Attan, sesi itu akan berlangsung pada 9 Mac ini di Dewan MPJ Lipat Kajang, Jasin. Semua Pihak Berkuasa Tempatan (PBT) negeri juga akan terlibat untuk mengkaji dan meneliti semula cadangan melantik kontraktor pemungut sampah domestik yang telah ditamatkan perkhidmatan di semua kawasan PBT.  ”Jumlah kos bagi kedua-dua perkhidmatan ini berbeza. Jadi kita perlu dapatkan persetujuan di peringkat pemberi pekhidmatan maksudnya kontraktor pungutan sampah negeri dan juga persetujuan dalam kalangan pemilik premis kerana mengikut akta kita di peringkat PBT sebenarnya tidak boleh mengangkat sampah. Ia telah pun diserahkan kepada SWCorp sebagai pengurus perkhidmatan sisa pepejal negara,"kata Zaidi kepada pemberita di Seri Negeri, Ayer Keroh.  Konsesi syarikat penyedia perkhidmatan memungut sampah di Melaka telah ditamatkan pada 1 Februari lalu.  Sehubungan itu, premis CII diberi tempoh 90 hari bermula pada 1 November 2022 sebagai persediaan penguatkuasaan peraturan dan melantik syarikat pemungutan sisa pepejal berlesen.

(Datuk Zaidi berkata sesi libat urus, selesaikan isu kutipan sampah)


Sasar 10,000 peserta Program Keusahawanan Wanita Bangkit

KUALA LUMPUR, 7 Mac- Sasaran mencapai 10,000 peserta wanita dalam Program Keusahawanan Wanita Bangkit, giat dilaksanakan.Menteri Pembangunan Wanita, Keluarga dan Masyarakat, Datuk Seri Nancy Shukri berkata pihaknya akan berusaha membantu golongan wanita dari aspek kewangan. "Saya tidak akan berhenti sehingga kami mencapai sasaran 10,000. Kami mahu membantu usahawan wanita. "Kami juga membantu dengan pemberian insentif kepada usahawan wanita yang memulakan perniagaan daripada rumah seperti di bawah Yayasan Kebajikan Negara," katanya.

Beliau berkata demikian selepas melancarkan Sidang Kemuncak Serantau Akademi Usahawan Wanita (AWE) di Gardens Hotel, di sini hari ini.Sidang bersempena Hari Wanita Antarabangsa itu, menghimpunkan hampir 200 usahawan wanita daripada pelbagai negara antaranya Brunei, New Zealand, Filipina, Singapura, Taiwan dan Thailand.Program bertujuan memupuk rangkaian lebih erat dalam kalangan peniaga wanita di seluruh rantau Indo-Pasifik.Sidang selama 3 hari itu akan membantu memperkembangkan pengetahuan dan kemahiran perniagaan dengan menggunakan kepakaran serta teknologi perniagaan Amerika Syarikat.


Keadaan banjir di Batu Pahat masih membimbangkan

BATU PAHAT, 7 Mac - Situasi banjir di Johor terutama di Batu Pahat masih membimbangkan. Ketua Polis Johor, Datuk Kamarul Zaman Mamat berkata ini berikutan pergerakan air dari kawasan tinggi yang dijangka melimpah di kawasan rendah. Polis telah meningkatkan amaran kepada penduduk terjejas banjir untuk bersiap siaga berikutan fenomena banjir termenung yang dijangka berlaku terutama di lokasi rendah. Amaran waspada ditingkatkan meskipun keadaan cuaca di beberapa kawasan baik sejak semalam.  Sementara itu, katanya Polis Diraja Malaysia (PDRM) dan Jabatan Bomba dan Penyelamat Malaysia (JBPM) menyediakan tiga buah helikopter bagi memperkasa operasi menyelamat.

Batu pahat kekal menjadi daerah paling terjejas dengan lebih 23,000 orang dipindahkan ke pusat pemindahan sementara (PPS) setakat ini.


Sindiket penyelewengan subsidi minyak di Kedah dibanteras

BEDONG, 7 Mac - Kementerian Perdagangan Dalam Negeri dan Kos Sara Hidup (KPDN) Kedah, berjaya banteras sindiket penyelewengan subsidi minyak di sebuah stor yang terletak di kawasan ladang sawit, di sini, semalam.Sebanyak 12,000 liter diesel termasuk peralatan mengepam dan tangki minyak dirampas, dengan anggaran rampasan bernilai RM36,000.  Pengarahnya, Affendi Rajini Kanth berkata menerusi Ops Tiris itu dua tangki berisi minyak diesel dan empat unit hos paip untuk tujuan penyelewengan ditemui.Penguat kuasa KPDN seterusnya bertindak menyita barang-barang dan kes dijalankan bawah Seksyen 21 Akta Kawalan Bekalan 1961 dibaca bersama Seksyen 20 (1) Akta Kawalan Bekalan 1961 kerana menyimpan barang kawalan iaitu minyak diesel di tempat yang tidak mendapat kebenaran pengawal.

(Foto menunjukkan tangki minyak yang dirampas)

Amaran keras turut diberi dan KPDN menegaskan tidak akan berkompromi dengan mana-mana pihak yang didapati terlibat dalam sindiket dan aktiviti penyelewengan barang-barang kawalan ini.  Tindakan tegas akan diambil termasuk mendakwa mereka di mahkamah berdasarkan peruntukan undang-undang bawah Akta Kawalan Bekalan 1961 (Akta 122) dan Akta Pencegahan Penggubahan Wang Haram, Pencegahan Pembiayaan.


Badak air Escobar terlalu banyak, ancam keselamatan penduduk

BOGOTA, 7 Mac- Gabenor wilayah Antioquia, Colombia Anibal Gaviria berharap supaya separuh daripada 150 badak air milik bekas raja dadah, Pablo Escobar dapat dipindahkan ke tempat perlindungan di India dan Mexico.Anibal Gaviria berkata, pihaknya berharap untuk mendapatkan 'lampu hijau' daripada pihak berwajib untuk membolehkan haiwan-haiwan tersebut dipindahkan."Kami berharap permit yang diperlukan oleh institusi negara boleh diluluskan pada separuh pertama tahun ini, supaya kami boleh membuat pengaturan untuk penghantaran udara," kata Gaviria, kepada AFP.Sekumpulan badak air tersebut dibawa masuk ke Colombia pada akhir 1980-an, Escobar. Selepas kematiannya pada tahun 1993, haiwan itu dibiarkan berkeliaran dengan bebas, membiak dan menghuni wilayah Magdalena Medio, sebuah savana yang dilintasi sungai, paya dan paya.Pertumbuhan populasi badak air itu menimbulkan situasi yang rumit bagi penduduk Magdalena Medio, yang sebahagiannya telah diancam oleh haiwan itu.Agensi alam sekitar tempatan merekodkan dua serangan ke atas penduduk pada 2021.-AFP

(Badak-badak air berenang di Sungai Magdalena di Doradal, Colombia)


62 Penerbangan pada harga tetap semasa Aidilfitri

SEPANG, 7 Mac- Bersempena sambutan Hari Raya Aidilfitri pada bulan April nanti, AirAsia memperkenalkan sebanyak 62 penerbangan tambahan istimewa bagi 11 laluan dengan tambang rendah tetap.Ia merupakan insiatif AirAsia menyokong seruan kerajaan untuk menurunkan tambang penerbangan semasa musim perayaan, meskipun terdapat kekangan operasi.

Menteri Pengangkutan, Anthony Loke memberitahu penawaran yang melibatkan laluan antara Kuala Lumpur, Johor, Sabah dan Sarawak itu boleh ditempah bermula pukul 6 petang ini sehingga 30 April nanti."Sarawak ada empat lapangan terbang iaitu Kuching, Sibu, Bintulu dan Miri manakala untuk Sabah ada tiga Kota Kinabalu, Sandakan dan Tawau, dan jumlah kerusi tambahan ini 11,400 diantara seperti dinyatakan di antara KL ke Sarawak adalah RM199 sehala manakala untuk KL-Johor ke Sabah adalah RM249 sehala, tempoh travel adalah antara 19-21 april iaitu tiga hari sebelum raya dan 28-30 iaitu seminggu selepas raya, katanya dalam sidang media selepas merasmikan 'Pengumuman Penerbangan Istimewa AirAsia 'Balik Raya' di Sepang.Pada masa sama, beliau berkata kementeriannya akan berusaha menangani sebarang isu yang berkaitan dengan industri penerbangan bagi memastikan lebih banyak pesawat dapat kembali beroperasi.


MAIS nasihat masyarakat Islam patuhi undang-undang berkaitan poligami

SHAH ALAM, 7 Mac - Masyarakat Islam yang berhasrat untuk berpoligami perlu mematuhi undang-undang berkaitan Enakmen Undang-Undang Keluarga Islam (Negeri Selangor) 2003 sedia ada, dengan mewajibkan suami berlaku jujur dan berterus terang dengan pasangan sedia adaberhubung hasrat mereka itu."Sikap jujur dan terus terang ini dalam rumah tangga amat penting dalam memastikan keharmonian sesebuah keluarga yang menjadiasas kepada pembentukan masyarakat Islam yang sejahtera, " kata Pengerusi Majlis Agama Islam Selangor (MAIS), Tan Sri Abdul Aziz Mohd Yusoff dalam satu kenyataan. MAIS turut menasihatkan masyarakat Islam di Negeri Selangor supaya tidak menggunakan jalan singkat untuk berpoligami melalui “Nikah Sindiket”, “Nikah Sempadan” dan seumpamanya.Abdul Aziz berkata perbuatan itu akan memudaratkan perkahwinan sedia ada dan menjejaskan kesejahteraan sesebuah keluarga serta mendedahkan pasangan kepada risiko pernikahan mereka tidak sah mengikut hukum syarak."Tindakan bernikah poligami tanpa kebenaran ini juga adalah merupakan suatu kesalahan bawah seksyen 124 Enakmen Undang-Undang Keluarga Islam (Negeri Selangor) 2003. Mana-mana orang yang didapati bersalah, boleh dikenakan hukuman denda tidak melebihi RM1,000 atau penjara tidak melebihi enam bulan atau kedua-duanya. Malah, mereka yangbersubahat terhadap kesalahan poligami tanpa kebenaran juga boleh dikenakan hukuman yang sama," katanya.

(Pengerusi MAIS, Tan Sri Abdul Aziz Mohd Yusoff)

Berdasarkan statistik Jabatan Kehakiman Syariah Selangor (JAKESS) dari tahun 2019 hingga 2022, bilangan pemohon yang memohon kebenaran untuk poligami hanya berjumlah 859 kes berbanding pemohon yang memohon untuk mengesahkan dan mendaftarkan poligami yang berjumlah 1617 kes. Statistik menunjukkan pasangan yang telah bernikah poligami tanpa kebenaran iaitu yang bercanggah denganperundangan adalah sekali ganda lebih banyak daripada mereka yang memohon kebenaranterlebih dahulu daripada Mahkamah Syariah.

Dalam pada itu MAIS mengadakan Forum Kekeluargaan Undang-Undang dan Pencerahan Undang-Undang dengan tajuk “Poligami: Mengikut Sunnah atau Mencari Rebah” dengan kerjasama Jabatan Agama Islam Selangor (JAIS) dan Jawatankuasa Pembangunan Keluarga dan Wanita MAIS.

Program dianjurkan bertujuan memberi pencerahan kepada orang ramai berhubung hukum sebenar poligami menurut Islam dan perundangan berkaitan poligami yang terpakai, khususnya di Negeri Selangor.


Projek rintis pengurusan sisa pepejal diperluas ke 15 kampung

KANGAR, 7 Mac- Bagi meningkatkan kecekapan pengurusan sisa pepejal ke seluruh negeri Perlis termasuk ke kawasan-kawasan kampung, 15 kampung terpilih sebagai Kampung Perintis Sisa Pepejal yang melibatkan 15 kawasan Dewan Undangan Negeri.Projek ini adalah inisiatif Kerajaan Negeri dengan sokongan pihak Kerajaan Persekutuan di bawah Akta Pengurusan Sisa Pepejal dan Pembersihan Awam 2007 (Akta 672).

Menurut ADUN Indera Kayangan, Gan Ay Ling, bagi fasa satu yang bermula hari ini, Kampung Behor Gandil dalam DUN Indera Kayangan dipilih sebagai lokasi pertama pengagihan tong sampah berkapasiti 120 liter melibatkan 91 kediaman.Pengagihan bagi fasa pertama ini akan diteruskan ke 6 kampung lain iaitu Kampung Gial, Mata Ayer, Kampung Pida 3 Baru, Simpang Empat, Kampung Jejawi Sematang, Sena, Kampung Sungai Padang, Sanglang, Kampung Chelong, Chuping dan Kampung Batu Hampar, Beseri.Secara keseluruhannya, bagi fasa pertama bermula hari ini hingga 15 Mac ini melibatkan 1,094 premis kediaman.Projek rintis ini melibatkan kerjasama strategik Perbadanan Pengurusan Sisa Pepejal dan Pembersihan Awam, Majlis Perbandaran Kangar, E-Idaman Sdn Bhd, Pusat Khidmat Wakil Rakyat setiap DUN dan JPKK setiap kampung.Selesai pengagihan tong sampah bagi fasa pertama ini, projek rintis bagi lapan buah kampung melibat lapan DUN lagi akan diteruskan selepas 15 Mac ini.


Balai Bomba baharu akan dibina di Kiansam, Labuan

LABUAN, 7 Mac- Sebuah balai bomba baharu dicadang akan dibina di Labuan, di kawasan Kiansam, tahun hadapan. Ini bagi menambah balai bomba sedia ada dalam menampung keperluan, berdasarkan kepadatan penduduk di sekitar kawasan berkenaan.

(Pengarah Jabatan Bomba Dan Penyelamat (JBPM) Labuan, Abd. Rahman Ali)

Perkara ini dinyatakan Pengarah Jabatan Bomba Dan Penyelamat (JBPM) Labuan, Abd. Rahman Ali. Katanya, pembinaan balai baharu itu nanti dapat memberikan respon lebih cepat, sekiranya berlaku sebarang kecemasan atau kes kebakaran.   "Tahun hadapan cadangan akan membuat pertambahan balai bomba di kawasan Kiansam. Itu Cadangan, mungkin akan berlaku pada tahun hadapan. Itu pun bergantung kepada peruntukkan kerajaan, bajet yang akan disalurkan," katanya.Beliau berkata demikian pada sidang media selepas Majlis Perbarisan Jabatan Bomba Dan Penyelamat (JBPM) Labuan 2023, bertempat di Kompleks Ibu Pejabat JBPM Labuan. Sehingga kini, terdapat empat buah balai bomba di Labuan.  Sementara itu, beliau ditanya mengenai aset kebombaan, beliau berkata, pihaknya turut mencadang penambahan aset untuk JBPM Labuan.  "Penambahan aset jentera ni sebenarnya dibuat oleh peringkat Ibu Pejabat dan cuma kita menunggu aset tersebut datang ia dipanggil CFRT Compact Fire And Rescue Tender. Dia ini kecil sikit sebab kalau ada nanti dia boleh masuk ke ceruk-ceruk kampung berbanding dengan sekarang jentera kita kan kadang-kadang dia tak boleh melalui jalan-jalan kampung yang kecil-kecil," katanya.Pada majlis ini, turut diadakan penyampaian sijil penghargaan kepada agensi kerajaan, pihak media dan Hero Bomba.


JAKIM perkasa rawatan penyalahgunaan dadah berasaskan Islam

BANGI, 7 Mac- Jabatan Kemajuan Islam Malaysia (JAKIM) mengambil inisiatif dengan menyelaras serta memperkasakan kaedah rawatan dan pemulihan penyalahgunaan dadah berasaskan Islam selepas melihat adanya peningkatan statistik penyalahgunaan dadah yang ketara di dalam negara.  Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, simposium ini bertepatan dengan Pelan Transformasi Al-Falah yang telah diperkenalkan dan merupakan satu platform perkongsian maklumat dalam memperkasa kaedah pemulihan dan rawatan dadah.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar)

"Kita berusaha walaupun jumlah mereka yang terlibat dalam penyalahgunaan dadah agak ramai, ratusan ribu tetapi kita tidak boleh berhenti untuk berusaha dan simposium yang adakan pada hari ini oleh JAKIM dengan rakan-rakan strategik yang lain tidak lain tidak bukan ialah untuk kita berusaha untuk memastikan bagaimana supaya anak bangsa kita, sebab yang ramai ini hampir 70 peratus ialah dikalangan orang-orang melayu kita. "Jadi sudah tentu kita kena terus berusaha-berusaha dan membuat pelbagai acara untuk memastikan mereka mereka yang terlibat ini dapat diselamatkan," katanya selepas merasmikan Simposium Amalan Terbaik Perawatan Pusat Pemulihan Dadah Persendirian di Bangi, Selangor.  Seramai 150 orang peserta yang terdiri daripada wakil Jabatan, Agensi, NGO, serta pusat-pusat rawatan dan pemulihan dadah persendirian mengambil bahagian dalam symposium tersebut.  Berdasarkan statistik daripada Agensi Anti Dadah Kebangsaan, seramai 94,000 orang daripada 123,000 orang yang terlibat dalam penyalahgunaan dadah telah mengikuti program rawatan dan pemulihan dadah sedia ada.